title: Glykogeenisyntaasi

text: Jotta glykogeenisyntaasi voisi lisätä glukoosiyksiköitä muodostaakseen polymeerin vaatii se primeerikseen polysakkaridin, joka sisältää vähintään kuusi glukoosiyksikköä. Tämän saa aikaiseksi glykogeniinientsyymi. Glykogeenisyntaasista on kaksi eri muotoa, aktiivinen a-muoto ja inaktiivisempi fosforyloitu b-muoto, jonka eräisiin seriiniaminohappoihin on liittynyt fosforyyliryhmä. On useita kinaaseja, jotka fosforyloivat a-muodon b-muodoksi, tällaisia ovat muun muassa glykogeenisyntaasille spesifiset proteiinikinaasi A eli cAMP-riippuvainen proteiinikinaasi ja glykogeenisyntaasikinaasi-3 sekä useampia proteiineja fosforyloiva kaseiinikinaasi 2. Proteiinifosfataasi 1 -entsyymi aktivoi glykogeenisyntaasia poistamalla fosfaattiryhmiä entsyymistä.


title: Glykogeenisyntaasi

text: Insuliini on glykogeenisyntaasikinaasin inhibiittori ja siten aktivoi glykogeenisyntaasin toimintaa. Glykogeenisyntaasin ollessa fosforyloituna myös glukoosi-6-fosfaatti ja ATP kasvattavat sen katalyyttistä aktiivisuutta.


title: Glykogeenisyntaasi

text: Glykogeenisyntaasin puutos on harvinainen sairaus. Sen seurauksena potilailla on hypoglykemia, johon voi liittyä myös asiduriaa.


title: Irakin hyökkäys Iraniin vuonna 1980

text: Irakin hyökkäys Iraniin vuonna 1980 oli Irakin diktaattori Saddam Husseinin määräämä tunkeutuminen Iraniin syyskuussa vuonna 1980. Tämä aloitti kahdeksanvuotisen Irakin–Iranin sodan. Irak pyrki hyökkäyksellään valtamaan Shatt al-Arabin vesiväylän ja Khūzestānin öljykenttiä. Irakilaisten tarkoitus oli kaapata nämä alueet itselleen, ja sitten solmia rauha Teheranin kanssa. Irakin hyökkäys eteni alussa hyvin, mutta irakilaisten yllätykseksi vastarinta sitkistyi melko pian.


title: Irakin hyökkäys Iraniin vuonna 1980

text: Irakin tarkoituksena oli Khūzestānin valtaaminen nopealla hyökkäyksellä.


title: Irakin hyökkäys Iraniin vuonna 1980

text: Irakin armeijassa oli 200 000 sotilasta, jotka oli järjestetty 12 divisioonaan ja lisäksi pienempiin erillisiin yksiköihin. Irakilla oli lisäksi 2 650 panssaria ja 332 lentokonetta.


title: Irakin hyökkäys Iraniin vuonna 1980

text: Irak ei kuitenkaan voinut käyttää koko sotilaallista voimaansa hyökkäykseen, sillä sen joukkoja tarvittiin myös toisaallakin. Joukkoja sitoi muun muassa pääkaupungin puolustaminen mahdollista vallankaappausta vastaan. Yksiköitä oli oltava puolustamassa öljykenttiä vihollismaa Syyrian mahdollista hyökkäystä ja kurdien sissitoimintaa vastaan. Kaikkiaan tämän arvioidaan sitoneen viisi divisioonaa.


title: Irakin hyökkäys Iraniin vuonna 1980

text: Khūzestānia vastaan pystyttiin käyttämään vain viiden panssaroidun divisioonan verran joukkoja. Jälkikäteen on irakilaisia arvosteltu niin pienen joukkomäärän käytöstä, mutta vuoden 1980 tieverkosto mahdollisti vain 5–6 divisioonan siirron.


title: Irakin hyökkäys Iraniin vuonna 1980

text: Irakin tavoite oli vallata Khorramshahr ja Abadan etelässä sekä Ahvāz ja Dezful. Suunnitelma rajoittui Khūzestānin valtaamiseen, sillä irakilaiset eivät pitäneet järkevänä hyökätä Teheraniin, joka oli pitkän matkan päässä vuorten ja kolmen divisioonan suojaamana. Iranilla oli ylivoima suhteessa 5:1 Khūzestānin alueella.


title: Irakin hyökkäys Iraniin vuonna 1980

text:
Irak hyökkäsi Iraniin 22. syyskuuta 1980. Virallisesti Irak tavoitteli vain kymmenen kilometrin levyistä vyöhykettä mutta tavoite oli kauempana. Sodan alkuvaiheessa irakilaiset etenivät nopeasti leveällä rintamalla, mutta eivät loppujen lopuksi merkittävän pitkälle Iraniin. Irakilaisten salamasota onnistui, koska Iranin vallankumouskaartit (Pasdaran) olivat heikosti aseistettuja ja hajanaisia.
Sodan kolmena ensimmäisenä päivänä Irakin ilmavoimat hyökkäsivät moniin Iranin lentotukikohtiin, tutka-asemiin ja armeijan varastoihin onnistumatta kuitenkaan tuhoamaan lentokoneita, vaikka aiheuttivatkin lentokentille vähäisiä vaurioita. Koneiden miehistöt tekivät virheitä, neuvostoliittolainen tekniikka ei toiminutkaan ja niin edelleen. Koneet pommittivat myös Tabrizin öljykaupunkia ja Shatt al-Arabin öljykentät syttyivät tuleen. Iran kykeni pian omiin ilmahyökkäyksiin, joiden voima yllätti irakilaiset.


title: Irakin hyökkäys Iraniin vuonna 1980

text: Mehran, Qasr-e-Shirin ja Bakhtaran vallattiin vuoristoisella pohjoisella ja keskisellä rintamalla.


title: Irakin hyökkäys Iraniin vuonna 1980

text: Hyökkäyksen pääpainopiste oli etelässä, jossa Irakin joukot etenivät aluksi 80 kilometriä muutamana ensimmäisenä sotapäivänä. Hyökkäys oli jakautunut kahteen kärkeen, joista toinen lähti Al Amarahista ja toinen Basrasta. Al Amarahin divisioona eteni Dezfulin suuntaan ja Basran divisioona Khorramshahrin ja Abadanin suuntaan.


title: Irakin hyökkäys Iraniin vuonna 1980

text: Irakin joukot etenivät kolmessa viikossa nopeasti, ja Irakin tykistö murskasi vastarinnan voimalla.


title: Irakin hyökkäys Iraniin vuonna 1980

text: Lokakuun alussa irakilaiset pyrkivät valtaamaan Dezfulin, Ahvāzin ja Khorramshahrin mm näitä tykistöllä tulittaen ja ilmasta pommittaen.


title: Irakin hyökkäys Iraniin vuonna 1980

text: 11. lokakuuta irakilaiset eristivät Khorramshahrin Ahvāzista.


title: Irakin hyökkäys Iraniin vuonna 1980

text: Dezfulin taistelussa Irakin eteneminen alkoi hidastua, kun Iran sai ilmavoimat tehokkaammin käyttöönsä. Irakilaiset eivät päässeet tunkeutumaan itse kaupunkiin, niin kuin eivät Ahvāziinkaan, vaikka etenivät kaupungin porteille saakka. Tuli esille tapauksia, joissa Irakin armeijan šiiat olivat tulittaneet omia joukkojaan, eivät luultavasti vahingossa.


title: Irakin hyökkäys Iraniin vuonna 1980

text: Iranin laivasto tulitti melko nopeasti sodan alun jälkeen Faon öljyaluetta ja Basraa.


title: Irakin hyökkäys Iraniin vuonna 1980

text: 3. marraskuuta 1980 Irakin joukot saavuttivat Adadanin, mutta eivät päässeet itse kaupunkiin, koska paikalla ollut pieni Pasdaran-yksikkö (vallankumouskaarti) taisteli menestyksekkäästi vastaan. Vaikka irakilaiset lopulta saartoivat Abadania kolmelta taholta ja olivat päässeet osaan kaupunkia, kaupunki ei antautunut. Irakilaiset katkaisivat lopulta kaupunkiin vievän päätien, mutta Iranin hallussa olevaa kaupunginosaa huollettiin öisin veneillä.


title: Irakin hyökkäys Iraniin vuonna 1980

text: Irakilaiset onnistuivat 10. marraskuuta yli 6 000 miehen tappioin valtaamaan Khorramshahrin satamakaupungin talo talolta. Taistelussa kuoli kuitenkin iranilaisia luultavasti vielä enemmän. Ensimmäisellä yrityksellä huonosti tuettu hyökkäys oli epäonnistunut, ja irakilaiset kouluttivat kommandot hyökkäämään kaupunkiin. Kun Khorramshahr oli vallattu, sen alueella olevat joukot siirrettiin Abadania kohti. Irakilaiset eivät kuitenkaan valloittaneet Susangerdin kaupunkia, joka on Al Amrahin ja Ahvāzin välissä, vaikka se oli puolustamaton, tämän katsotaan johtuneen tietämättömyydestä ja pelosta.


title: Irakin hyökkäys Iraniin vuonna 1980

text: Irak oli vallannut Khorramshahrin, mutta ei Dezfulia, Abadania ja Ahvāzia. Irakilaiset pitivät nyt hallussaan 45 kilometriä leveää kaistaletta Iranista. Länsimaat povasivat Irakille voittoa muutamassa viikossa.


title: Irakin hyökkäys Iraniin vuonna 1980

text: Irak ei ollut kuitenkaan onnistunut tavoitteissaan ja valloittamaan etelässä Shatt al-Arabin molempia puoliskoja, ja Irak ei näin kyennyt viemään öljyä Shatt al-Arabin kautta koko sodan ajan. Oli alettu huomata, miten Iranin vastarinta oli sitkistymässä, vaikka Iranin joukot oli lyöty hajalle.


title: Irakin hyökkäys Iraniin vuonna 1980

text: Khorramshahrin jälkeen irakilaiset menettivät aloitteen, ja kaivautuivat maahan. Irakilaisten tukemat paikalliset eivät onnistuneet nostamaan kansaa kapinaan Irania vastaan miehitetyillä alueilla, jotta Irakin valloitus olisi varmistettu.


title: Irakin hyökkäys Iraniin vuonna 1980

text: Irakin hyökkäys johon liittyi siviiliuhreja ja ihmisoikeusrikkomuksia Irakin puolelta nostatti Iranissa isänmaallisuuden aallon. Se yhdisti Iranin kansan, joka oli jakautunut kahtia islamilaisessa vallankumouksessa Khomeinin puolustajiin ja vastustajiin. Niinpä siviilien paetessa sota-alueilta sinne saapui vapaaehtoisia taistelijoita.


title: Irakin hyökkäys Iraniin vuonna 1980

text: Lokakuussa 1980 Khūzestāniin alkoi saapua Iranin vakinaisen armeijan joukkoja. Irakilaiset yrittivät vallata Ahvāzin toistamiseen lähtien Hamidista, mutta iranilaiset avasivat tulvaportit ja aiheuttivat vesiaallon, joka poisti pelistä 150 Irakin ajoneuvoa pysäyttäen hyökkäyksen lyhyeen.


title: Irakin hyökkäys Iraniin vuonna 1980

text: Iran vastasi Irakin uhkaan lähettämällä Pasdaran-joukot rintamalle ja rekrytoimalla 100 000 Basij-sotilasta (Kansan armeija, ”20 miljoonan armeija”); Palvelukseen kutsuttiin myös entiset šaahin armeijan upseerit, jotka eivät olleet paenneet maasta tai joita ei oltu teloitettu. Vankeusrangaistuksiin tuomitut vanhaa valtaa edustaneet lentäjät saivat mahdollisuuden puolustaa maataan. Iranin islamilaisen tasavallan ilmavoimat toimivat sodan alun vastaiskuissa menestyksekkäästi. Vaikka iranilaisilla oli vain vähän lentokykyisiä koneita, iranilaiset lentäjät olivat hyvin taitavia ja muun muassa osasivat väistellä hyvin Irakin tutkia sekä ilmatorjuntaa. Iranilaiset kostivat Irakin iskun Abadaniin pommittamalla suurella määrällä lentokoneita Kirkukia, Mosulia, Basraa ja Zubairia.


title: Irakin hyökkäys Iraniin vuonna 1980

text: Rintamalle keskitettiin joulukuuhun 1980 mennessä 200 000 miestä. Iranilaiset tekivät 7. marraskuuta kommandohyökkäyksiä Mina al Bakrin ja Al Fawin terminaaleja vastaan. Iranilaiset hyökkäsivät Irakin pohjoista öljyputkea vastaan pakottaen Syyrian lopettamaan sen käytön. Nämä hyökkäykset vähensivät Iranin öljynviennin noin neljäsosaan.


title: Irakin hyökkäys Iraniin vuonna 1980

text: Iranin vastarinta oli odottamattoman voimakasta, muttei järjestynyttä ja kaikkialla yhtä menestyksekästä.


title: Irakin hyökkäys Iraniin vuonna 1980

text: Pohjoisella ja keskisellä rintamalla irakilaiset etenivät helposti ja nopeasti lyöden maahan hajanaisen Pasdaranin vastarinnan. Keskirintamalla irakilaiset valtasivat Qasr-i-Shrinin ja ajoivat sieltä panssariprikaatin saaden bagdas-teheren-valtatiellä olevan vuorenharjanteen. Etelämpänä irakilaiset valtasivat Mehranin ja Vahidyehin lentokentän. Pohjoisessa irakilaiset valtasivat Panjwinin iranilaisen kurdialueen estäen näin hyökkäykset Sanandajista Suleimanijaan.


title: Irakin hyökkäys Iraniin vuonna 1980

text: Saddam koetti avata 30. syyskuuta 1980 neuvottelut Irakin ehdoilla sodan lopettamiseksi. Irakilaiset väittivät hallitsevansa nyt koko Shatt al-Arabia. Iranilaisten vastaus oli, että heidän laivastonsa saartoi sen Persianlahdelta niin ettei vesiväylää voitu käyttää. Iran päätti jatkaa sotaa, koska iranilaiset ajattelivat Irakin päämääränä olevan iranilaisen islamilaisen valtion tuhoamisen.


title: Iranin vastahyökkäys 1981 alkaen

text: Iranin vastahyökkäys 1981 alkaen oli Irakin-Iranin sodassa Iranin toimia, joilla se alussa yritti ja myöhemmin onnistui ajamaan maahan tunkeutuneet irakilaiset monilta alueiltaan.


title: Iranin vastahyökkäys 1981 alkaen

text: Iranilaiset torjuivat vuoden 1981 lopussa tapahtuneen Saddam Husseinin yrityksen tukea Iranin kurdeja. Iranin ensimmäinen vastahyökkäys Susangerdin lähellä epäonnistui sekä poliittisista että sotilaallisista syistä. Tärkein epäonnistumisen syy oli siihen keskitettyjen joukkojen vähäisyys, siltä puuttui Pasdaranin tuki. Pääministeri Bani Sadr määräsi hyökkäyksen aloitettavaksi, koska hän halusi itselleen mainetta hyökkäyksestä. Hänellä ei ollut kokemusta sotilasasioista, mutta päätös oli poliittiselle johtajalle tavanomainen - hyökkäyksen kohteeksi tullut maa pyrkii osoittamaan sotilaallisen voimansa itselleen, vastustajalle ja maailmalle vastahyökkäyksellä.


title: Iranin vastahyökkäys 1981 alkaen

text: Hyökkäyksessä oli mukana kolme heikkoa iranilaista panssarirykmenttiä ja jalkaväki, jonka yhteistyö panssareiden kanssa ei toiminut. Irakilaiset vetäytyivät, koska olivat odottaneet hyökkäystä, ja lopulta saartoivat iranilaiset kolmelta puolelta. Kun iranilaiset saavuttivat Hoveizehin, irakilaiset tekivät vastahyökkäyksen kolmesta suunnasta. Maa Susangerdin lähellä oli sateiden takia mutainen ja joukot saarrettiin kolmelta taholta. Mutainen maa esti huollon. Pitkän tulitaistelun jälkeen Iranin panssaroidut ajoneuvot olivat joko juuttuneet mutaan tai tarvitsivat huoltoa. Miehistö joutui hylkäämään tuhoamatta jääneet vaunut. 100 vaunua tuhottiin. 150 vaunua juuttui liejuun. Toisaalta irakilaisetkaan eivät kyenneet vastahyökkäykseen. Irakilaiset hyökkäsivät menestymättä samalla alueella parin kuukauden kuluttua, jolloin Iranin voimat olivat jo palautuneet. Näihin aikoihin Iranin islamilaisen tasavallan ilmavoimat tuhosivat uskaliaalla ilmahyökkäyksellä 46 Irakin konetta maahan.


title: Iranin vastahyökkäys 1981 alkaen

text: Iranilaiset pysäyttivät irakilaiset Karun-joella käyttäen ihmisaaltotaktiikkaa, joissa vihollista vastaan hyökkäsi tuhansittain heikosti aseistautuneita Basij:in, Kansanarmeijan sotilaita. Iran alkoi menestyä muun muassa siksi, että sisäinen valtaistelu rauhoittui hieman, kun presidentti ja armeijan komentaja Bani Sadr syrjäytettiin ja Pasdaran alkoivat tehdä yhteistyötä kilpailun sijaan.


title: Iranin vastahyökkäys 1981 alkaen

text: Maaliskuussa 1981 iranilaiset ajoivat irakilaiset pois Susangerdistä. Iranilaiset saivat ensimmäisen suuren voittonsa ajamalla Irakin joukot suureksi osaksi irakilaisten saartaman Abadanin lähistöltä syksyllä 1981 monissa erillisissä hyökkäyksissä. Pääoperaatio "Thamin al-Aimma" alkoi 27. syyskuuta 1981. Kaksi panssareiden tukemaa Iranin jalkaväkidivisioonaa tuhosi Irakin panssaridivisioonan, joka piti hallussaan Abadaniin vievää tietä. Tällöin iranilaiset purkivat Abadanin saarron. Irakin tappio johtui pitkälti Saddamin haluttomuudesta luovuttaa senttiäkään vallattua maata. Irakin vastahyökkäys tien valtaamiseksi takaisin epäonnistui.


title: Iranin vastahyökkäys 1981 alkaen

text: Kaksi kuukautta myöhemmin Bostanissa 29. marraskuuta 1982 alkanut Pohjois-Khuzestanissa iranilainen "Operaatio Jerusalemin tie" vapautti kaupungin iranilaisille kovan taistelun ja runsaitten tappioiden jälkeen. Hieman yli viikon kestänyt "Jerusalemin tie" oli ensimmäinen hyökkäysoperaatio, missä iranilaiset käyttivät ihmisaaltotaktiikkaa. Bostan oli strategisesti tärkeä, sillä se oli Irakin huoltotien varrelle. Tässä taistelussa kuoli 2500 irakilaista ja 6000 iranilaista. Bostanin takaisin valtaus onnistui vasta vuoden yritysten jälkeen.


title: Iranin vastahyökkäys 1981 alkaen

text: Iranilaiset aloittivat 19. maaliskuuta 1982 "Operaatio kiistämätön voitto" ("Fath-ol-Mobeen") nimisen hyökkäyksen Dezful-Shushin alueella. Silloin oli iranilaisen vapaapäivän ilta, eivätkä irakilaiset uskoneet iranilaisten hyökkäävän. Hyökkäystä johti nuori iranilainen kenraali Sayed Shirazi. Iranilaisten tarkoitus oli saartaa irakilaiset Shushin lähelle pihtiliikkeellä. Tässä hyökkäyksessä oli mukana armeija, joka tarjosi raskaan kaluston ja huollon sekä Pasdaran ja Basij, joiden jalkaväki oli hyökkäyksen ydin. Hyökkäys tehtiin yöllä irakilaisten vastatoimien vaikeuttamiseksi. Irakin lentokoneet ja Iranin helikopterit osallistuivat taisteluun. Panssarit kulkivat ennen Pasdaran-jalkaväkeä. Fanaattiset iranilaiset hyökkäsivät kohti irakilaisten tulitusta aalto toisensa perään panssarien tukemina. Tyypillisessä tämän operaation hyökkäysaallossa oli uskonnollisen johtajan mullahin johtaman rykmentin 1000 miestä, ja perässä muutaman sadan metrin päässä tuli toinen aalto ja niin edelleen. Iranilaiset tunkeutuivat Irakin "voittamattomien" linjojen läpi ja halkaisivat Khuzestanin rintaman kahtia Sousangerdin lähellä, pohjoiseen ja eteläiseen osaan, saartaen kaksi irakilaista divisioonaa ja tuhoten suureksi osaksi kolme irakilaista divisioonaa. Irakilaisten tappiot olivat isompia kuin iranilaisten. Irakilaiset joutuivat Saddamin käskystä vetäytymään Deweirey-joelle uuteen puolustuslinjaan. Tätä taistelua on monesti pidetty sodan käännekohtana.


title: Iranin vastahyökkäys 1981 alkaen

text: Iranin "Operaatio Jerusalem" eteni 24. huhtikuuta 1982 alkaen Ahvaz-Susangerdin alueella ajaen irakilaiset keskisestä ja pohjoisesta Khuzestanista. Tämä oli toinen hyökkäys joka ristesi Karun-joen yli. Irakilaiset eivät onnistuneet 20. toukokuuta suurella vastahyökkäyksellään hidastamaan iranilaisten etenemistä. Tämä operaatio merkitsi aloitteen siirtymistä Irakilta Iranille.


title: Iranin vastahyökkäys 1981 alkaen

text:
Irakilaiset vetäytyivät Khorramshahriin, jonka ympärillä oli kolme puolustuslinjaa. Iranilaiset sulkivat kaupunkiin vievät tiet toukokuun puolivälissä. Saarretussa kaupungissa oli 35000 Irakin sotilasta.
Iranilaiset hyökkäsivät kaupunkiin yöllä 22. toukokuuta ja valtasivat sen 24. toukokuuta suurin tappioin. Taisteluun puolustuslinjoilla osallistui 30 000 irakilaista ja 70 000 iranilaista, ja se kesti 36 tuntia. Irakilaiset eivät halunneet taistella kaupungista katu kadulta, vaan vetäytyivät. 12 000 irakilaista jäi sotavangiksi, 7000 kuoli tai haavoittui. Noin 10000 iranilaista kuoli tai haavoittui. Väitetään, että iranilaiset olisivat teloittaneet 2000 irakilaista sotilasta kostoksi näiden tekemistä raiskauksista. Saddam teloitutti upseereitaan tappion takia. Iranilaiset löivät irakilaiset Qasr-i-Shrinin alueella joulukuussa 1981 -- tammikuussa 1982. Irakin joukkoja rasitti suurten miestappioiden pelko.


title: Iranin vastahyökkäys 1981 alkaen

text: 1982 Iranin korkean johdon suora puuttuminen sotatoimiin kentällä vaihtui sotilaskomentajien ohjaukseen, mikä paransi Iranin operaatioiden menestystä. Sotilasasioita tuntemattomat poliittiset johtajat eivät enää jarruttaneet armeijaa. Irakilaiset tekivät monia pieniä häirintähyökkäyksiä helmikuussa 1982 -- maaliskuussa 1982. Iranilaiset ajoivat irakilaiset maastaan pois maaliskuussa.


title: Iranin vastahyökkäys 1981 alkaen

text:
Tämän jälkeen heinäkuussa 1982 Saddam halusi irrottautua sodasta ja vetää pois joukkonsa Iranista.Huhtikuussa irakilaiset vetäytyivät vanhalle rajalle. Iranille rauha ei käynyt. Sotaa Iranin johdossa kannattivat mm Khomeini ja Rafsanjani. Irakilaisia sotilaita alkoi yhä enenevässä määrin kertyä kasvaville iranilaisille sotavankileireille.
26. maaliskuuta 1982 Saddam pyysi muilta arabimailta apua sotaan Irania vastaan.


title: Iranin vastahyökkäys 1981 alkaen

text: Irakin vetäytyessä valtaamastaan Khuzestanista Iranista tappion kärsittyään Iran päätti silti kostaa Irakin hyökkäyksen. Iranin parlamentin puhemies julisti "Emme aio hyökätä millekään alueelle. Haluamme vain oikeutta itsellemme". Irak oli menettänyt Khuzestanissa kolmasosan armeijastaan ja vain 1/3 sen koneista oli lentokunnossa. Irakissa šiialainen valtaväestö kapinoi maan sunnijohtoa vastaan.


title: Vladimir Dašić

text: Vladimir Dašić (s. 13. toukokuuta 1988 Titograd) on montenegrolainen koripalloilija, joka edustaa nykyisin KK Union Olimpijaa.


title: Vladimir Dašić

text: Dašić aloitti koripallon KK Budućnost Podgorican juniorijoukkueissa, joista hän nousi edustusjoukkueeseen kaudeksi 2004–2005. Joukkueen paidassa hän voitti Montenegron-mestaruuden vuosina 2007–2009. Kaudella 2008–2009 hän teki sarjassa 13,0 pistettä ottelua kohden ja siirtyi kauden päätteeksi Real Madridiin. Dašić pelasi Real Madridissa vain 17 Espanjan liigan ja neljä Euroliigan ottelua. Helmikuussa 2010 hänet vuokrattiinkin CB Gran Canariaan loppukauden mittaisella sopimuksella. Dašić ei pelannut joukkueessa kuitenkaan koko loppukautta, sillä hänen sopimuksensa irtisanottiin erimielisyyksien takia. Tämän jälkeen Dašić siirtyi italialaiseen Lottomatica Romaan. Hän edusti seuraa puolitoista kautta ja liittyi tammikuussa 2012 KK Union Olimpijaan.


title: Iranin ihmisaaltohyökkäykset

text: Iranin ihmisaaltohyökkäykset olivat iranilaisten Irakin–Iranin sodassa tekemiä massahyökkäyksiä, joissa oli mukana vallankumouskaartin sekä vakinaisen väen yksiköitä. Iranilaisia vallankumouskaarteja motivoi ainakin osittain islam, johon liittyi uskomus marttyyrinä kuolleen saamasta paikasta paratiisissa.


title: Iranin ihmisaaltohyökkäykset

text: Iranin johtajat puhuivat ennen kutakin ihmisaaltohyökkäystä lopullisesta voitosta, jota ei kuitenkaan koskaan tullut. Iran käytti myös lapsisotilaita näissä hyökkäyksissä, jotka aiheuttivat suuria tappioita molemmille osapuolille, mutteivät ratkaisseet sodan kulkua. Iranin tekemät ihmisaaltohyökkäykset loppuivat, kun voimistunut Irak aloitti offensiivin vuonna 1988.


title: Iranin ihmisaaltohyökkäykset

text: Ihmisaaltohyökkäys tarkoittaa suoraa suojaamatonta hyökkäystä kohti vihollisen asemaa, jollainen tuottaa yleensä suuret tappiot. Ihmisaaltoja käytetään yleensä silloin, kun joukkojen johto, koulutus ja aseistus ovat riittämättömiä vähemmän omia tappioita tuottaviin taistelutapoihin.


title: Iranin ihmisaaltohyökkäykset

text: Tyypillisessä Iranin tekemässä ihmisaaltohyökkäyksessä hyökkäsivät ensin Basijin lapsisotilaat vihollisen tuleen polkemaan miinakenttiä, sitten vallankumouskaarti Pasdaran monena aaltona ja lopuksi vakinainen armeija miehitti jo vallatun alueen. Eräässä vuoden 1982 operaatio Ramadaniin liittyvässä taistelussa Khorramshahrin lohkolla neljäs Pasdaranin aalto pääsi puolustuksen läpi. Lapsisotilaat ja vallankumouskaarti motivoituivat kuolettaviin hyökkäyksiin virallisesti marttyyri-ideologian avulla. Koraani lupaa paratiisipaikan jokaiselle, joka kuolee pyhässä sodassa marttyyrinä. Marttyyrius on keskeinen osa šiiamuslimeille tärkeässä "Ashura"-seremoniassa, joka muistuttaa jossain määrin kristittyjen pitkääperjantaita. Ashuraan liitty valittamista ja itsensäruoskimista. Ashurassa muistellaan Muhammedin tyttärenpojan, eli Alin pojan Husainin ja hänen läheistensä vuonna 680 tapahtunutta joukkomurhaa, jonka syy oli islamin sisäinen valtataistelu. Husainin surmasivat Kerbalassa sunnimuslimit. Niinpä shiialaisuuden perustajat Ali ja Husain olivat marttyyrejä. Tällöin he toimivat esikuvina shiialaisille. Ashura-seremoniat ja politiikka ovat usein kytkeytyneet Iranissa yhteen, ja islamilaisen vallankumouksen aikana hallitus järjestää Ashura-seremoniat, ei kansa niin kuin aiemmin. Ashura-seremoniat ovat politiikan väline, jolla mullahien johto ohjaili iranilaisia. 15-vuotiaat lapsisotilaat olivat mukana itsensäruoskinnassa ennen lähtöään miinakentille. Virallisesti iranilaiset uskoivat vapauttavansa taisteluillaan Karbalan, Najafin ja Jerusalemin pahan vallasta. Osaltaan tämä selittää, miksi iranilaiset hyökkäsivät tappioista piittaamamatta vaikka aseitta miinakentille ja konekivääritulta vastaan.


title: Iranin ihmisaaltohyökkäykset

text: Länsi- ja arabimaiden lehdistö on joskus liioitellut ihmisaaltoiskujen tehoa. Ne toimivat kieltämättä hyvin irakin huonosti koulutettua armeijaa vastaan, mutta eivät yksin pärjänneet raskaalle kalustolle.


title: Iranin ihmisaaltohyökkäykset

text: Heinäkuussa 1982 alkoi operaatio Ramadan, yksi suurimmista taisteluista toisen maailmansodan jälkeen. Iran aikoi vallata Irakin toiseksi suurimman kaupungin Basran. Joukkoja sijoitettiin ennen hyökkäystä kaupungin koillispuolelle. Hyökkäys menestyi alussa hyvin. 14–16-vuotiaat, jopa yhdeksän vuoden ikäiset lapsisotilaat menivät miinakentille, muoviset paratiisin avaimet kaulassaan, ja miinat räjähtivät tappaen lapset. Lapsia käytettiin, jotta taistelukykyisille miehille ja panssareille saataisiin avattua kulkutie.


title: Iranin ihmisaaltohyökkäykset

text: Iranilaiset kärsivät suuria tappioita irakilaisten tulessa. Iranilaisten taistelutahto oli hyvä. Irakilaiset tulittivat iranilaisia kahdelta puolelta ja käyttivät kyynelkaasua menestyksellä kokonaista Iranin divisioonaa vastaan. Hyökkäys eteni aavikon kautta jonkin verran ja aluksi etenevät iranilaiset torjuivat Irakin vastahyökkäykset. Iranilaiset olivat pian 40 kilometrin päässä Irakin ja Iranin välisestä rajasta ja noin 15 kilometrin päässä Basrasta. Irakin joukot kuitenkin kukistivat hyökkäyksen. Aluksi julistettiin, ettei Bagdadin hallitusta ole tarkoitus kaataa, myöhemmin, että hyökkäksen tarkoituksena on vallata Bagdad. Hyökkäys Khorramshahr–Bagdadin tielle epäonnistui, kuten myös kaksi muuta hyökkäystä Basraan. Näihin aikoihin Iran alkoi käyttää kansanarmeijan Basijin joukkoja tykinruokana ihmisaaltohyökkäyksissä irakilaisia vastaan.


title: Iranin ihmisaaltohyökkäykset

text: Huhtikuussa 1983 Irak pysäytti Iranin hyökkäyksen Mandali-Bagdadin sektorilla. Vuoden 1984 alku- ja keskivaiheilla oli tauko Iranin tekemissä suurhyökkäyksissä, mitä Irak käytti hyväkseen linnoittamalla Basran-Bagdadin valtatien lähistöä ja Qurnan ympäristöä muun muassa juoksuhautoja, piikkilankaa, betonikorsuja ja tappovyöhykkeitä rakentamalla. Irakilaiset tekivät näille seuduille neljä puolustuslinjaa.


title: Iranin ihmisaaltohyökkäykset

text: Aamunkoitto V oli valtava Iranin vuoden 1984 alussa tekemä ihmisaaltotaktiikalla tekemä hyökkäys Basran lähellä. Kyseisen ”ihmisaaltotaktiikan" katsotaan johtuneen sotilaallisesti kouluttamattomasta papistosta ja sitä kautta uskonnon vaikutuksesta, miinanraivauskaluston vähyydestä sekä muun taistelua tukevan kaluston suhteellisesta heikkoudesta verrattuna vastustajaan. Iranilaisten on väitetty käyttäneen jopa yhdeksänvuotiaita lapsia miinakenttien polkemiseen, mutta tästä on vain harvoja toimittajien silminnäkijähavaintoja, joista osa tulee nimettömältä itäeurooppalaiselta toimittajalta”. Uutiskuvissa Suomessakin nähtiin alle 15-vuotiaita.


title: Iranin ihmisaaltohyökkäykset

text: Vuoden 1984 loppupuolella Irakilla oli ulkomailta tuotua parempaa kalustoa, ja se organisoi joukkojaan uusiksi tuoden mukaan kaupunkitaisteltuun koulutettuja joukkoja. Kemiallisten aseiden käyttö vähensi ihmisaaltoiskujen tehoa.


title: Iranin ihmisaaltohyökkäykset

text: Useat epäonnistumiset turhauttivat Iranin johtoa. Irakissa taas pelättiin jatkuvasti puolustuksen murtuvan, vaikka se oli kestänyt monta Iranin suurhyökkäystä. Vuonna 1982 Irak teki useita yrityksiä sodan lopettamiseksi. Toisaalta Irak pyrki lisäämään Iranin kärsimiä taloudellisia menetyksiä sekä miestappioita. Vuonna 1983 kärsittiin puolin ja toisin suuria tappioita, panssariasetta käytettiin lähinnä maahan kaivettuina tykistöasemina. Irak tulvitti suuria maa-alueita suojaksi iranilaisia vastaan. Tappiot olivat valtavia, vuoden 1983 loppuun mennessä kuoli 120 000 iranilaista ja 60 000 irakilaista.


title: Iranin ihmisaaltohyökkäykset

text: Irak osti uusia aseita pääasiassa Neuvostoliitosta ja Ranskasta. Toisaalta Irak linnoitti ja tulvitti Basran aluetta iranilaisten hyökkäyksen varalta, luoden sinne ”tappovyöhykkeen”. Irakilaiset alkoivat käyttää kemiallisia aseita ja hyökkäsivät monia Iranin talouskeskuksia vastaan. Saddam halusi tavata Khoimeinin jossain puolueettomassa paikassa, mutta Khomeini ei siihen suostunut. Irak toivoi supervaltojen puuttuvan sotaan. Irak aloitti hyökkäyksen Iranin tankkereita vastaan Exocet-ohjuksin aseistetuilla hävittäjillä 1. helmikuuta 1984, haluten kiinnittää tällä tavoin supervaltojen huomion sotaan.


title: Iranin ihmisaaltohyökkäykset

text: Vuoteen 1986 mennessa Irakin sotilaita oli kuollut yleisimmin käytetyn arvion mukaan noin 250 000 ja iranilaisia noin 100 000, kun taas haavoittuneita iranilaisia oli puoli miljoonaa, irakilaisia 150 000. Toisen luotettavan arvion mukaan kuolleiden yhteismäärä oli 600–800 000. Vuonna 1987 Irakin hallitus ilmoitti miljoonan iranilaisen kuolleen. Suurissa yksittäisessä operaatioissa saattoi menehtyä 10–40 tuhatta henkeä lähinnä ihmisaaltohyökkäysten takia.


title: Iranin ihmisaaltohyökkäykset

text: Ulkomaisten sotilasasiantuntijoiden mukaan kumpikaan osapuoli ei käyttänyt nykyaikaista aseistustaan tehokkaasti muun muassa sen takia, että upseerit olivat heikosti koulutettuja, sekä huollon huonon toimivuuden takia (muun muassa tankkeja ei osattu huoltaa asiallisesti). Molemmilta osapuolilta puuttui taisteluissa usein panssariaseistus tai sitä käytettiin tehottomasti: vaunuja muun muassa kaivettiin maahan puolustusta varten. Yksiköt joutuivat taistelemaan usein omillaan ilman ulkopuolista tukea, sillä yhteistyötä puuttui eri yksiköiden väliltä. Sotilaat ja upseerit eivät näyttäneet taitojaan ja aloitekykyään taisteluissa ja välitöntä paikallista päätöstä vaativia asioita siirrettiin ylemmille tahoille, mikä hidasti operaatioita. Vuoden 1984 lopussa sota oli ajautunut vakiintuneeseen tasapelitilanteeseen, lukuun ottamatta hetkellisiä vuosipäivien hyökkäyksiä.


title: Juan Talavera y Heredia

text: Juan Talavera y Heredia (29. joulukuuta 1880 Sevilla – 13. joulukuuta 1960 Sevilla) oli espanjalainen arkkitehti, joka suunnitteli 1900-luvun alkupuolella runsaasti rakennuksia kotikaupungissaan Sevillassa. Hänen isänsä Juan Talavera de la Vega oli myös arkkitehti.


title: Arthur Hjelt

text: Arthur Ludvig Mikael Hjelt (18. lokakuuta 1868 Helsinki – 13. maaliskuuta 1931 Helsinki) oli suomalainen teologi, professori ja kirjailija.


title: Arthur Hjelt

text: Hjeltin vanhemmat olivat arkkiatri Otto Edvard August Hjelt ja Yolanda Aurora Thuneberg. Hänen veljiään olivat tilastomies ja senaattori August Hjelt ja kemisti Edvard Hjelt. Hän pääsi ylioppilaaksi 1886 ja valmistui filosofian kandidaatiksi ja maisteriksi 1890, filosofian lisensiaatiksi 1892, filosofian tohtoriksi 1894, teologian kandidaatiksi 1896, teologian lisensiaatiksi 1901 ja teologian tohtoriksi 1907. Hjelt teki tutkimusmatkan Palestiinaan ja Siinain niemimaalle 1911.


title: Arthur Hjelt

text: Hjelt oli Helsingin yliopiston Raamatun alkukielten vt. apulaisena 1892–1893 ja 1896–1899 sekä apulaisena 1903–1904. Hän oli Vanhan testamentin eksegetiikan vt. professori 1901–1904 sekä professori 1904–1926 sekä Uuden testamentin eksegetiikan professori 1926–1931. Lisäksi hän oli yliopiston rahakabinetin amanuenssi 1892–1904 ja esimies 1904–1931 sekä Antellin rahakokoelman hoitaja 1895–1899. Hjelt toimi Länsisuomalaisen osakunnan kuraattorina 1894–1896, Etelä-Pohjalaisen osakunnan inspehtorina 1908–1912 ja Varsinaissuomalaisen osakunnan inspehtorina 1929–1931. Hjeltistä tuli Lundin yliopiston teologian kunniatohtori 1918.


title: Arthur Hjelt

text: Hjelt osallistui säätyvaltiopäiville papiston edustajana 1905–1906. Hän oli raamatunkäännöskomitean jäsen 1908–1927 ja komitean puheenjohtaja 1927–1931. Lisäksi Hjelt toimi Helsingin NMKY:n puheenjohtajana 1895–1898 ja 1904, Suomen nuorten kristillisen liiton Suomen edustajana NMKY:n maailmankomiteassa 1902–1931, kristillisen ylioppilasliikkeen pohjoismaisen komitean jäsenenä 1899–1902, Suomen kristillisen ylioppilasliiton puheenjohtajana 1916–1922 sekä Pohjoismaiden kirkkojen yhteistoimintakomitean suomalaisjäsenenä 1917–1931.


title: Arthur Hjelt

text: Arthur Hjeltin poika oli suurlähettiläs Lauri Hjelt.


title: Paul Dacoury-Tabley

text: Paul Dacoury-Tabley (s. 5. joulukuuta 1934) on norsunluurannikkolainen roomalaiskatolinen piispa. Hänet vihittiin papiksi 27. joulukuuta 1961 ja nimitettiin Abidjanin arkkihiippakunnan vihkipiispaksi sekä Castra Severianan titulaaripiispaksi 9. huhtikuuta 1979. Piispaksi vihkiminen seurasi 22. heinäkuuta. Pääkonsekraattorina toimi Bernard Yago, jota avustivat Noël Kokora-Tekry ja Laurent Yapi.


title: Paul Dacoury-Tabley

text: Dacoury-Tabley sai 19. joulukuuta 1994 nimityksen Grand-Bassamin hiippakunnan piispaksi, jona hän toimi, kunnes jäi eläkkeelle 27. maaliskuuta 2010.


title: Hjalmar Brofeldt

text: Hjalmar Brofeldt (3. kesäkuuta 1873 Lappeenranta – 6. joulukuuta 1928 Mikkeli) oli suomalainen konserttimestari ja ruotsin kielellä kirjoittanut nuorisokirjailija.


title: Hjalmar Brofeldt

text: Brofeldt toimi 1904–1928 Mikkelin musiikinystävien orkesterin viulunsoiton opettajana. Vuonna 1913 hän julkaisi nimimerkillä "Alba Rudimi" nuortenkirjan "Ombord å Electric".


title: Jean-Pierre Kutwa

text: Jean-Pierre Kutwa (s. 22. joulukuuta 1945) on norsunluurannikkolainen roomalaiskatolinen arkkipiispa. Bernard Yago vihki hänet diakoniksi 20. joulukuuta 1970 ja papiksi 11. heinäkuuta 1971. Hän sai 15. toukokuuta 2001 nimityksen Gagnoan arkkihiippakunnan arkkipiispaksi, ja piispaksi vihkiminen seurasi 16. syyskuuta. Pääkonsekraattorina toimi Bernard Agré, jota avustivat Laurent Akran Mandjo ja Barthélémy Djabla.


title: Jean-Pierre Kutwa

text: Kutwa nimitettiin 2. toukokuuta 2006 Abidjanin arkkihiippakunnan arkkipiispaksi, jonka virkaan hänet asetettiin 18. kesäkuuta.


title: ORP Kondor (2004)

text: ORP Kondor on Puolan laivaston Kobben-luokan sukellusvene. Alus on entinen Norjan laivaston "KNM Kunna", jonka Norjan hallitus luovutti Puolalle 2002. Se on modernisoitu Gdanskissa.


title: ORP Kondor (2004)

text: Norjan parlamentti äänesti heinäkuussa 1959 viiden vuoden laivasto-ohjelmasta, johon käytettävistä varoista puolet maksoi Yhdysvallat. Alus tilattiin Nordseewerkeltä Emdenistä. Sen köli laskettiin 1961 ja alus laskettiin vesille 16. heinäkuuta 1964 nimellä "Kunna". Alus valmistui vielä samana vuonna 1. lokakuuta.


title: ORP Kondor (2004)

text: Alus on Puolan merivoimien palveluksessa 2013, mutta sen modernisointi on viivästynyt rahoitusvaikeuksien vuoksi.


title: Postmoderni taide

text: Postmoderni taide on eri taiteenaloilla postmodernismin myötä syntynyt tyyli ja käsitteellinen teoria. Sitä syntyi varsinkin kuvataiteissa, arkkitehtuurissa, muotoilussa ja kirjallisuudessa, mutta myös musiikissa ja elokuvassa. Postmodernia taidetta luonnehtii sekä yleinen epäluottamus aatteisiin että melko vaikeasti määriteltävä suhde siihen, mihin taide perustuu.


title: Postmoderni taide

text: Postmodernille taiteelle on tyypillistä sekatyylisyys eli lainaukset ja pastissit sekä ironia, huumori ja leikkisyys. Erilaisille tulkinnoille jätetään tilaa. Taiteen prosessi ja uusien työskentelytapojen kokeilu korostuu. Yleistä on myös taiteiden välisten rajojen rikkominen. Installaatioon voi yhdistyä esimerkiksi performanssia, käsitetaidetta ja mediataidetta. Aiheet vaihtelevat suuresti, mutta yhtenä suuntauksena ovat olleet arkiset aiheet ja pinnallisuus. Tähän liittyen arkiesineitä on työstetty niin, että ne muuttuvat yleviksi, tai on huonomaalattu arkisia aiheita. Fredric Jamesonin mukaan postmodernismia ei pitäisi ymmärtää tyylinä, vaan pikemminkin vallitsevana ominaisuutena, mielteenä joka sallii hyvin erilaisten, mutta kuitenkin sille alisteisten piirteiden rinnakkaiselon.


title: Postmoderni taide

text: Postmodernistien mukaan postmoderni taide eroaa modernista taiteesta hylkäämällä tietyn poliittisen aatejärjestelmän puolustamisen. Modernistinen avantgarde tarkasteli taidetta yhteiskunnallisen muutoksen tekijänä ja jopa auttoi muokkaamaan useita 1900-luvun poliittisia liikkeitä. Futurismi kannatti Italian fasismia kone-estetiikallaan. Modernismiin liittyvät poliittiset ihanteet kyseenalaistettiin 1970-luvulla. Taiteilijoiden oma taiteellinen tyyli erottui heidän alun perin poliittisista asialistoistaan. Postmoderni taide käytti sellaisia historiallisten tyylien appropriaatioita, jotka irrottautuivat alkuperäisistä aatteellisista yhteyksistä. Yhtenäisten aatteiden välittämisen tyylin sijaan postmodernismin tavoitteena on heikentää aatteiden manipulatiivisia puolia paljastamalla tyylien keinotekoisuus.


title: Postmoderni taide

text: Modernismin aikana kehittyneet erilliset taidesuuntaukset pyrkivät kuvaamaan todellisuutta yhden perusnäkemyksen puitteissa. Esimerkiksi kubismi esitti uuden, suhteellisuusteoriaa heijastelleen näkemisen tavan. Surrealismi ja abstrakti ekspressionismi pyrkivät ratkaisemaan psykoanalyysiin esittämät kysymykset ja yhteiskunnallinen realismi otti marxilaiset ajatukset lähtökohdikseen. Francis Berryn mukaan postmodernismi poikkeaa näistä puolustamalla yksilön arvoa ja henkilökohtaisia tulkintoja. Vaikka postmoderni teos saattaa sisältää ja yhdistää modernin taiteen suuntausten osia, teos ei yritä valaista koko todellisuutta yhden määräävän tulkinnan keinoin. Postmoderni taide vaatii katsojaa lisäämään siihen oman tulkintansa, jotta teos olisi merkityksellinen. Ehdottomuuksien vakuuttelun sijaan postmodernit taideteokset tuovat esiin yksilöllisiä tulkintoja ja tarinoita.


title: Postmoderni taide

text: Ranskalainen filosofi Jean Baudrillard on esittänyt teorian ”simulaation” yhteiskunnasta, jossa viestintävälineiden esittämä käsitys todellisuudesta ei viittaa todellisiin tapahtumiin tai historiaan. Vastaavasti taideteoksen pinnan takana ei ole jotakin kätkettyä, joka voidaan esittää oikeana tulkintana.


title: Postmoderni taide

text: Suomen taiteessa postmodernismia ovat edustaneet muun muassa Jarmo Mäkilä ja Kimmo Sarje.


title: Postmoderni taide

text: Victoria & Albert -museossa 2011–2012 pidetyssä näyttelyssä "Postmodernismi, tyyli ja kumous" postmodernismi ajoitettiin vuosille 1970–1990. Näyttelyn järjestäjät totesivat, että kaikista taiteen ja muotoilun liikkeistä postmodernismi on ehkä ristiriitaisin. Se oli epävakaa sekoitus teatteria ja teoriaa, ja se oli määrittelyjä pakeneva liike. Yhteistä postmoderneille liikkeille oli raju sanoutuminen irti modernismin selkeyteen ja yksinkertaisuuteen perustuneista näkymistä.


title: Postmoderni taide

text: Postmodernismi syntyi Italiassa 1960-luvun lopulla. Esimerkiksi Olivettille paljon muotoillut arkkitehti ja muotoilija Ettore Sottsass pettyi modernismin utooppiseen lupaukseen. Hän alkoi etsiä vaihtoehtoja vallitseville yhteiskunnallisille normeille, markkinoiden käskyvallalle ja oletuksille mausta. Hän tuli tyytymättömäksi ajan arkkitehtuurin vallitseviin suuntauksiin, erityisesti modernismiin. Sottsass alkoi dekonstruoida eli purkaa modernistiseen muottiin valettuja perinteitä. Pelkkä funktionalismi oli hänelle riittämätön.


title: Postmoderni taide

text: Nuorten suunnittelijoiden periaatteena oli ”anti-design”. He loivat uuden suhteen sekä menneisyyteen, että populaarikulttuuriin. Esikolumbiaaniset monumentit, bensa-asemat moottoriteiden varsilla tai paikallisen kahvilan muovisten tarjoilupöytien pinta kävivät lähteiksi kokeiluille, jota kutsuttiin nimellä ”Radical Design”.


title: Postmoderni taide

text: Milanossa vuodesta 1978 toiminutta Studio Alchimiaa pidetään ensimmäisenä varsinaisena postmodernistisena ryhmänä. Sen johtaja Alessandro Mendini kirjoitti, että ryhmän tarkoituksena oli miehittää ”tuhlauksen tila ja kurinalainen, ulotteinen ja käsitteellinen välinpitämättömyys”.


title: Postmoderni taide

text: Arkkitehtuurin historioitsija Charles Jencksille modernismi loppui maaliskuun 15. päivänä 1971 kello 15.32, kun 16 vuotta aiemmin valmistunut Pruitt-Igoen asuinalue St. Louisissa räjäytettiin. Jencks kirjoitti kirjassaan "The Language of Post-Modern Architecture" (1977), että tapahtuma merkitsi modernistisen idealismin loppua.


title: Postmoderni taide

text: Memphis oli 1980-luvulla toiminut postmodernistinen muotoilijoiden ryhmä. Sen muotoilijat suosivat räikeitä värejä, eläviä kuvioita ja ekspressiivisiä muotoja. Ryhmä vaikutti graafiseen suunnitteluun, ravintolasuunnitteluun, sekä tekstiili- ja sisustussuunnitteluun.


title: Postmoderni taide

text:
”Se, joka päättää hylätä modernin liikkeen voi valita Versaillesin ja Las Vegasin välillä”, kirjoitti italialainen kriitikko Bruno Zevi vuonna 1967. Korkea klassismi ja populaarikulttuuri olivat postmodernismin pääainekset alusta alkaen. Arkkitehti Robert Venturin sanoin liike suosi periaatetta ”sekä/että”, pikemminkin kuin ”joko/tai”. Venturi näki Las Vegasin kuumuudesta väreilevät kadut ja loppumattomat neonvalot sekä jännittävinä että opettavina. Hänen apulaisensa Scott Brown muisteli myöhemmin: ”Erämaan auringon sokaisemina ja neonvalojen häikäiseminä, rakastaen ja vihaten näkemäämme, me molemmat loimme uudestaan esteettiset nahkamme.”
Postmodernismi synnytti uuden suhteen sekä menneisyyteen että tulevaisuuteen. Modernismin kieltämä menneisyyden läsnäolo korvattiin postmodernismin joskus historistiseksi luonnehditulla asenteella. Postmodernismin menneisyyden tunto oli usein eleginen eli suruvoittoinen tai kaihomielinen. Se pyrki korvaamaan monoliittisen puhetavan kilpailevien ajatusten ja tyylien moninaisuudella.


title: Postmoderni taide

text: Modernismi viesti usein tulevaisuutta optimistisena utopiana. Nyt tulevaisuutta alettiin nähdä dystopiana, kaukana täydellisyydestä olevana tilana. Esimerkiksi Ridley Scottin ohjaaman elokuvan "Blade Runner" (1982) avausjakso esittää dystooppisen kuvauksen Los Angelesista marraskuussa 2017.


title: Postmoderni taide

text: Pukusuunnittelua 1980-luvulla luonnehti ”Power Dressing”, jossa voimakkaasti liioittelevat puvut korostivat vahvoja siluetteja ikään kuin aerobisten muotojen haastajina. Esimerkkejä tästä ovat milanolaisen Cianzia Ruggerin suunnittelema sahalaitainen zikkurat-tyylinen "Homage to Levi-Strauss" -puku (1983-4) tai Vivienne Westwoodin Punkature-kokoelman puku (1983).


title: Postmoderni taide

text: Fragmentoinnin ja lainaamisen lisäksi postmodernistit käyttivät myös leikkaa ja liimaa -menetelmäksi kutsuttua bricolagea, eli koostamista saatavana olevista asioista. Postmoderni bricolage voi näyttää modernistiselta kollaasilta, mutta se ulottuu laajempaan elämänpiiriin. Se ei ole synteesi, joka tuo löydetyt osat yhtenäiseen kokonaisuuteen.


title: Postmoderni taide

text: Postmoderni suunnittelu perustui usein appropriaation menetelmiin. Esimerkiksi taiteilija Richard Prince käytti mainoskuvia teoksissaan ja valokuvaaja Cindy Sherman poseerasi erilaisissa elokuvarooleissa valokuvissaan. Pörssimeklarina toiminut taiteilija Jeff Koons kopioi Berninin tekemän Ranskan Aurinkokuninkaan Louis XIV:n rintakuvan ja valatutti sen ruostumattomaan teräkseen, joka kromattiin.


title: Postmoderni taide

text: Juuri ennen tietokoneiden avulla tehtävien kuvien yleistymistä graafisen suunnittelun ilmaisu kukoisti. Arkkitehtitoimistojen suunnitelmat olivat värikkäitä ja houkuttelevia, kuten varsinaiset graafisen suunnittelun tuotteetkin.


title: Postmoderni taide

text: Esiintyjät, koreografit, drag queenit, pop-tähdet, juhlijat, poseeraajat ja yökerhoissa kävijät dekonstruoivat ja kokosivat itsensä uudelleen. Pastissin kieli yhdistyy musiikkiin ja liikkeeseen esimerkiksi Klaus Nomin videossa "Lightning Strikes" (1982).


title: Postmoderni taide

text: Performanssitaiteilija Laurie Anderson koostaa ääntään äänikoodauksen avulla albumissaan "Big Science" (1982). Keinotekoisuus mahdollistaa Andersonin siirtymään joustavasti eri puhetapojen välillä. Käytetty kieli siirtyy jatkuvasti arkisesta mediapuheesta lapsen huomionkipeisiin vaatimuksiin ja fragmenteista koostuu vahva, yhtenäinen taiteellinen visio.


title: Postmoderni taide

text: Vuonna 1985 newyorkilainen taiteilija Jenny Holzer vuokrasi Times Squarelta tavallisesti kaupalliseen käyttöön varatun tilan. Hänen teoksensa koostui kuudesta sanasta valokirjaimin kirjoitettuna: ”Protect me from what I want” (Suojele minua siltä, mitä haluan). Teos ilmensi monien tuntemaa kaksinaismoraalia suhteessa kulutustavarakulttuuriin. Taideteos johdattaa pohtimaan halua kriittisesti, sen seurauksia ja vaikutuksia sekä sitä ympäröivää kaupallisuuden hullunmyllyä.


title: Postmoderni taide

text: Ajan pakkomielle oli varakkuus ja asema, johon monet postmodernistit osallistuivat. Tämä oli myös liikkeen loppu. Postmodernismi luhistui oman menestyksensä painoon. Useat perinteisten käsityöalojen harjoittajat suuntasivat kohti postmodernismia ja tuottivat järjettömiä ylellisyysesineitä äkkirikkaille. Tolkuttomat muodot, kiiltävät materiaalit ja tarkoituksettomat koristeaiheet saivat usein aikaan kalliita, naurettavilta näyttäviä esineitä.


title: Postmoderni taide

text: Jonkin verran postmodernismin menetelmiä käytettiin myös poliittiseen protestiin. Kun Lontoon Docklands täyttyi kalliista rakennuksista, kaupungista koostettiin kuva, jossa korkeat rahakasat pyyhkivät pois olemassa olevan kaupungin.


title: Postmoderni taide

text: Radikaalin alakulttuurin jälkeen postmodernismista tuli "mainstreamia", valtakulttuuria, joka synnytti myös sen kritiikin. Tämän aikakauden pakkomielteeksi tuli teoria, ja alkoi voimakas brändäys ja esilläolo. Markkinoiden mekaniikasta, ostamisesta ja myymisestä tuli pysyvä päähänpinttymä.


title: Postmoderni taide

text: Postmodernismia leimasi menetyksen taju, jopa tuhoisuus, mutta myös mahdollisuuksien radikaali laajentuminen. Postmodernismin loppuvaihetta leimasi äärimmäinen teoreettisuus. Postmodernismin vaikutukset ovat edelleen nähtävissä.


title: Postmoderni taide

text: Vuonna 1999 Britanniassa aloitti toimintansa taideliike "stuckistit", joka on levinnyt useisiin muihin maihin. He vastustavat muun muassa käsitetaidetta, installaatioita, postmodernismia.


title: Postmoderni taide

text: Postmodernismi oli reaktio modernismin oikeaoppisuutta kohtaan. Se oli vastavaikutus muotoilun ja arkkitehtuurin yksikölliselle kerronnalle ja monoteistiselle asemalle.


title: Postmoderni taide

text: Erään määritelmän mukaan postmodernismi oli lyhyen aikaa elänyt arkkitehtuurin ja muotoilun tyyli, joka kukoisti 1970- ja 1980-luvuilla. Se suosi ornamenttia, ironista nokkeluutta ja kirkkaita värejä. Se yhdisti popin ja klassisen, ja se rellesti olemalla keinotekoinen ja teatraalinen, siinä oli pylväitä ja kaaria jotka eivät tukeneet mitään, pöhöttyneitä reunalistoja ja raskaalta näyttäviä rustikointeja, jotka kuulostivat ontoilta niitä taputtaessa. Siitä näki, että se oli lavastettua, joka oli myös sen ajatus. Sen tarkoituksena oli olla kaikkea, mitä modernistinen suunnittelu, joka tähtäsi koristelemattomaan rehellisyyteen muodossa ja rakenteessa, ei ollut. Vaihtoehtoisesti postmodernismi oli asenne, jossa pinta oli substanssi, ja joka ilahtuu omasta onttoudestaan.


title: Postmoderni taide

text: Arkkitehtuurin yhteydessä sanaa käytti ensimmäisen kerran Joseph Hudnut artikkelissaan ”The Post-Modern House” (1949) ja sen jälkeen Nikolaus Pevsner moittiessaan rakennuksia, joissa oli veistoksellisia koristeita ja epätavallisia ”vikoja” (1966). Syntyessään postmoderni arkkitehtuuri erottautui erityisesti funktionalismista, joka vaati koristeetonta, perinteisiin nojautumatonta tyyliä. Yhtenäisen tyylin sijasta suosittiin vapaita lainauksia eri perinteistä, myös ironisesti leikitellen. Postmodernismia edustavat muun muassa arkkitehdit Michael Graves, Robert Venturi, Charles Moore ja James Stirling.


title: Postmoderni taide

text: Postmodernismin ensimmäisenä huomattavana monumenttina pidetään Michael Gravesin suunnittelemaa kunnallista rakennusta Portlandiin, Oregoniin (1972). Hänelle se oli ”kritiikkiä modernismin epäonnistumiseen toimia humaanin ja urbaanin kanssa” ja ”humanistisen arkkitehtuurisuuntauksen” uudelleen löytäminen, jossa ”me olemme pääobjekti, mittakaavaa ja suhteita myöten”.


title: Postmoderni taide

text: Philip Johnsonin 1978 suunnittelemaa "Sony Buildingia" (aikaisemmin AT&T rakennus) New Yorkin Manhattanilla pidetään postmodernismin eräänä näkyvänä osoituksena. Johnson oli aikaisemmin tukenut innokkaasti modernismia ja työskennellyt Mies van der Rohen kanssa Seagram Buildingin suunnittelussa. Ennen kuolemaansa 2005 hän kävi läpi useita muitakin tyylimuutoksia.


title: Postmoderni taide

text: Charles Jencksille postmodernismi on erityisesti moninaisuutta, monimutkaisuutta ja rakennusten kykyä symboloida melkein mitä tahansa, kosmoksen järjestyksestä nakkisämpylään. Se oli vastareaktio ”merkityksettömyyden voittokululle”, modernistiselle arkkitehtuurille, joka oli 1960-luvulle tultaessa tullut viralliseksi establishmentin tyyliksi sekä kapitalistisissa, että sosialistisissa maissa. Se oli tullut dogmaattiseksi, korkeakirkolliseksi ja halukkaaksi tekemään kompromisseja liike-elämän kanssa, saavuttaen aallonpohjan kun Walter Gropius, modernistisen ylevämielisyyden ylipappi, suunnitteli Playboy Klubin Lontooseen.


title: Postmoderni taide

text: Postmodernismin aika synnytti myös regionalistisia eli alueellisia arkkitehtuurin koulukuntia. Ylikansallisten piirteiden sijaan arkkitehtuuriin pyrittiin saamaan piirteitä ja materiaaleja paikallisista olosuhteista. Tätä ajatusta toteutti Oulun koulukunta, johon kuului joukko professori ja arkkitehti Reima Pietilän Oulun yliopistossa kouluttamia nuoria arkkitehteja.


title: Postmoderni taide

text: Postmoderni kirjallisuus on korostanut kirjallisen todellisuuden keinotekoisuutta muun muassa itsensä tiedostavan sepitteellisyyden eli metafiktion kautta. Kirjallisuudessa postmodernismia edustavat esimerkiksi Kurt Vonnegut, John Barth ja Donald Barthelme.


title: Pierre-Eugène Rouanet

text: Pierre-Eugène Rouanet SMA (16. marraskuuta 1917 Mazamet – 4. helmikuuta 2012) oli ranskalaissyntyinen, Norsunluurannikolla toiminut roomalaiskatolinen piispa. Hänet vihittiin papiksi 4. heinäkuuta 1948 ja nimitettiin Daloan hiippakunnan piispaksi 4. heinäkuuta 1956. Piispaksi vihkiminen seurasi saman vuoden marraskuun 29. päivä. Pääkonsekraattorina toimi Pierre-Marie-Joseph Puech, jota avustivat Jean-Baptiste Boivin ja Emile Durrheimer. Rouanet erosi tehtävistään 20. marraskuuta 1975.


title: Pierre-Eugène Rouanet

text: Rouanet osallistui Vatikaanin toiseen kirkolliskokoukseen 1962–1965.


title: Götz Otto

text: Götz Otto (s. 15. lokakuuta 1967 Offenbach am Main, Länsi-Saksa) on saksalainen näyttelijä. Götz on esiintynyt muun muassa elokuvissa "Huominen ei koskaan kuole", "Perikato" ja "Iron Sky", sekä televisiosarjassa "Taivaan pilarit".


title: Pierre-Marie Coty

text: Pierre-Marie Coty (s. 22. marraskuuta 1927) on norsunluurannikkolainen roomalaiskatolinen piispa. Hänet vihittiin papiksi 19. heinäkuuta 1955 ja nimitettiin Daloan hiippakunnan piispaksi 20. marraskuuta 1975. Piispaksi vihkiminen seurasi 4. tammikuuta 1976. Pääkonsekraattorina toimi Bernard Yago, jota avustivat Pierre-Eugène Rouanet ja Eugène Abissa Kwaku.


title: Pierre-Marie Coty

text: Coty jäi eläkkeelle 22. maaliskuuta 2005.


title: Pierre-Marie Coty

text: Norsunluurannikon kansallislaulua ("L'Abidjanaise") on pidetty pitkään Mathieu Ekran sanoittamana, mutta Coty kertoi vuonna 2010 olevansa oikea sanoittaja. Coty osallistui myös "L'Abidjanaisen" säveltämiseen.


title: Katie Volding

text: Katie Louise Volding (s. 13. helmikuuta 1989) on yhdysvaltalainen näyttelijä. Hän on esiintynyt muun muassa televisiosarjassa "Teen Angel" ja televisioelokuvassa "Au Pair".


title: Pompeius (500-luku)

text:
Flavius Pompeius (k. 19. tammikuuta 532) oli itäroomalainen sotilas ja poliitikko, joka oli Itä-Rooman keisari Anastasios I:n siskonpoika. Hän oli konsuli vuonna 501. Justinianuksen hallituskaudella hänen veljensä Hypatius julistettiin keisariksi Nika-kapinan yhteydessä tammikuussa 532. Kapinan kukistuttua Justinianus antoi teloittaa Hypatiuksen ja Pompeiuksen.
Pompeiuksen vanhemmat olivat Secundinus ja Anastasioksen sisko Caesaria. Secundinus toimi Anastasioksen aikana muun muassa Konstantinopolin kaupunkiprefektinä. Pompeiuksen veli Hypatius ja serkku Probus saavuttivat myös korkeita virkoja Anastasioksen aikana. Hypatius oli konsulina vuonna 500 ja Probus vuonna 502.


title: Pompeius (500-luku)

text: Pompeius lähetettiin viemään lisäjoukkoja Persian rintamalle vuonna 528. Pompeiuksen titteli oli tuolloin ehkä magister militum praesentalis. Vuonna 532 Pompeius sekaantui veljensä Hypatiuksen kanssa Nika-kapinaan. Kapinan kukistuttua Hypatius ja Pompeius vietiin keisari Justinianuksen eteen, joka tuomitsi heidät molemmat teloitettavaksi.


title: Koordinaattimittauskone

text: Koordinaattimittauskone (myös "KMK", "koordinaattimittalaite", engl. "CMM", "Coordinate-measuring machine") on mittalaite, joka mittaa pisteitä avaruudessa (koordinaatistossa). Sillä voidaan suorittaa kappaleiden mittaamista tai 3D-digitointia.


title: Koordinaattimittauskone

text: Koordinaattimittauskoneita käytetään teollisuudessa eniten mittaamiseen ja ne korvaavat useita tavanomaisia mittalaitteita. 3D-digitointitarkoituksissa CMM-laitteet ovat suosituimpia. Kappaleesta mitattua mallia voidaan verrata esimerkiksi teknisen piirustuksen vaatimuksiin. Pienien toleranssien tapauksessa CMM-laitteella saadaan toleranssi varmennettua tarkimmin.


title: Koordinaattimittauskone

text: Koordinaattimittauskone liikkuu kolmella akseleilla, jotka ovat tarkasti toisiaan kohtisuorassa (vastaavat koordinaatistoakseleita X, Y ja Z). Akseleilla on paineilmalaakeroidut johteet, joihin on kiinnitetty erittäin tarkat lasimittasauvat. Lasimittasauvat määrittävät jokaisen akselin paikan ja sietävät lämpötilan muutoksia, jolloin koneen tarkkuus säilyy eri lämpötiloissa. Johteilla olevat akselit liikkuvat paineilmasylinterin voimalla. Koneelle on tärkeää paineilman riittävyys ja laatu (alhainen vesi- ja öljypitoisuus), sekä akseleiden liukujohteiden puhtaus.


title: Koordinaattimittauskone

text: KMK on massiivisen graniittisen kivipöydän päällä, jonka tarkoitus on vähentää mittauskoneen taipumia ja venymiä mitattavan kappaleen massan alla.


title: Koordinaattimittauskone

text: Koordinaattimittauskone mittaa työkappaleesta pisteitä avaruudessa (koordinaatistossa). Laite voi käyttää esimerkiksi laitteen omaa tai työkappaleen koordinaatistoa. Koordinaatiston valitseminen ja luominen on ensiarvoisen tärkeää mittaustulosten oikeellisuuden kannalta: yleensä koordinaatisto luodaan kulkemaan työkappaleen peruselementtien (taso, lieriö, suora, ympyrä ja piste) kautta. KMK tuottaa ainoastaan koordinaattipisteitä - varsinainen pisteiden yhdistäminen geometriaksi tehdään koordinaattimittauskoneeseen liitetyllä tietokoneella. Mittauskone voidaan myös ohjelmoida automaattiseksi, mikäli tehdään toistuvia mittauksia. Mittauskone voi olla käsi- tai CNC-ohjattava.


title: Koordinaattimittauskone

text: Matemaattisia algoritmeja ja suodatustapoja käyttäen pisteistä voidaan muodostaa perusmuotoja, kuten suoria, tasoja, kartioita ja ympyröitä. Näistä perusmuodoista voidaan rakentaa digitaalinen malli mitatusta kappaleesta ja verrata sitä esimerkiksi tekniseen piirustukseen tai CAD-tiedostoon. 3D-digitointitarkoituksessa esimerkiksi savesta luotu malli voidaan siirtää CAD-muotoon tietokoneelle käyttäen CMM-laitetta.


title: Koordinaattimittauskone

text: Perinteinen CMM-laite käyttää anturina koskettavaa mittauspäätä, jossa on mittakärki. Yleisimmin mittakärjet ovat pallopäisiä. Mittakärjellä kosketetaan kappaleen pintaa, jolloin laite rekisteröi (digitoi) kosketuspisteen laitteen tai työkappaleen koordinaatistoon.


title: Koordinaattimittauskone

text: Koskettavien mittapäiden kolme perustyyppiä ovat mittaava, kytkevä ja kiinteä. Mittaavan mittapään sisällä on kolme vapausasetta, jotka tietokone keskittää mittakärjen koskettaessa kappaletta ja sitten rekisteröi pisteen. Kytkevässä mittapäässä mittakärki on jousikuormitteinen: mittakärki joustaa koskettaessaan työkappaletta ja avaa sisällään olevan virtapiirin, jolloin piste rekisteröidään. Kiinteä mittapää on sananmukaisesti kiinteä ja sitä käytetään käsin digitoidessa: mittapää viedään työkappaleelle ja koordinaattimittakoneelle annetaan käsky tallentaa piste.


title: Koordinaattimittauskone

text: Mittauskärkien koko on yleensä ongelmana koskettavissa mittalaitteessa. Mittauskärjen halkaisija ja pituus voivat rajoittaa mittausta, koska esimerkiksi lyhyellä mittauskärjellä ei päästä mittaamaan syvistä rei'istä pisteitä. Pehmeiden materiaalien mittaaminen koskettavalla mittalaitteella antaa epätarkkoja tuloksia.


title: Koordinaattimittauskone

text: Optisessa mittauslaitteessa anturina toimii kamera, jolla tunnistetaan paikka, mistä koordinaatit mitataan. Etäisyyden mittaukseen (suoraan anturista) voidaan käyttää myös laser-etäisyysanturia.


title: Nokia 701

text: Nokia 701 on elokuussa 2011 julkaistu matkapuhelinvalmistaja Nokian kehittämä Nokia Belle -käyttöjärjestelmällä toimiva kosketusnäytöllinen älypuhelin.


title: Pompeius (täsmennyssivu)

text: Pompeius oli roomalainen nimi.


title: Pompeius (täsmennyssivu)

text: Sitä kantoivat muun muassa:


title: Lake Point Tower

text: Lake Point Tower on pilvenpiirtäjä Chicagon kaupungissa Illinoisin osavaltiossa Yhdysvalloissa. Rakennusta alettiin rakentaa vuonna 1965 ja se valmistui 1968. Pilvenpiirtäjä on 197 metriä korkea ja siinä on 70 kerrosta. Rakennuksen suunnittelivat arkkitehdit John Heinrich ja George Schipporeit, jotka olivat Ludwig Mies van der Rohen oppilaita.


title: Irakin hyökkäys 1988

text: Irakin hyökkäys 1988 oli Irakin tekemä hyökkäys Irakin–Iranin sodassa pitkälle Iraniin. Tämä johti tulitaukoon ja rauhanneuvotteluihin maiden välillä elokuussa 1988.


title: Irakin hyökkäys 1988

text: Kun Iran oli hävinnyt irakilaisille taistelussa huhtikuussa 1987, iranilaiset halusivat jatkaa sotaa hinnalla millä hyvänsä, vaikka se pitkittyisi. Kevään 1987 Iranin suorittama epäonnistunut Karbala 5 -hyökkäys tuhosi suuren osan Iranin nyt jo koulutetuista Pasdaran-joukoista. Iranin oli vuonna 1988 vaikea saada aseita.


title: Irakin hyökkäys 1988

text:
Iran menestyi parhaiten pohjoisessa, missä se liittoutui irakilaisvastaisten kurdien kanssa.
Irak käytti kaasua Halabjan ja Dojlan kurdikaupungeissa sekä rangaistakseen niiden asukkaita vihollisen kanssa veljeilystä että pelotellakseen kurdialueen muita asukkaita. 16. maaliskuuta 1988 myös Halabjan kaasuhyökkäyksessä ainakin 3 500 asukasta kuoli ja 7 000 sairastui.


title: Irakin hyökkäys 1988

text: Irakilaiset kuivattivat Kalajärven ”vallihaudan”, jolloin he pääsivät lähestymään Basraa raskailla sotilasajoneuvoilla. Iran yritti turhaan saada järven tulvimaan uudelleen.


title: Irakin hyökkäys 1988

text: Irakilaiset pommittivat Iranin tärkeitä öljykohteita 23. kesäkuuta alkaen. 25. kesäkuuta 1988 he valtasivat Majnoonin saaret. Iskussa käytettiin kemiallisia aseita.


title: Irakin hyökkäys 1988

text:
Yhdysvaltain USS Vincennes ampui alas 3. heinäkuuta 1988 Iranin Airbus 300 -matkustajakoneen vahingossa tappaen 290.
Irak hyökkäsi huhtikuun ja elokuun välillä neljä kertaa käyttäen suurin määrin ja tehokkaasti kemiallisia aseita iranilaisten lyömiseen. Ensimmäinen hyökkäys, operaatio ”Siunattu Ramadan”, johti Faon (Al-Fawin) niemimaan takaisinvaltaukseen 36 tunnissa. Hyökkäyksessä käytettiin maihinnousuamfibioajoneuvoja, helikoptereita ja lentokoneita sekä kemiallisia aseita kohdistetusti komentokeskuksia, tykistöasemia ja huoltopisteitä vastaan. Kolme muuta hyökkäystä noudatti samaa kaavaa ollen toteutukseltaan alkuhyökkäystä yksinkertaisempia.


title: Irakin hyökkäys 1988

text:
Iran hyväksyi YK:n päätöslauselman numero 598 18. heinäkuuta 1988 hyväksyen tulitauon. Tämä ei kelvannut Irakin johtajalle Saddam Husseinille, joka vaati ajatollah Khomeinia hyväksymään päätöslauselma julkisesti. Niinpä Irak hyökkäsi samana päivänä vaatimustaan vahvistaakseen ilmasta käsin Iranin teollisuuslaitoksiin ja Bushehrin ydinvoimalaan mihin Iran vastasi omalla iskullaan, joka oli irakilaisten tekemää heikompi. 20. heinäkuuta 1988 Khomeini antoi radioon kuulutettavaksi ilmoituksen, jossa hän ilmoitti taipuvansa YK:n päätöslauselmaan, vaikka se olikin myrkkyä katkerampi. Mutta Irak halusi ensin rauhansopimuksen sitten tulitauon ja sota jatkui yhä.
Irak hyökkäsi 22.-24. heinäkuuta 1988 edeten 25 kilometrin päähän Ahvazista. Pohjoisempana irakilaisten hyökkäys avasi rintamalinjat NLA:n (Iranilainen kansallinen vapautusrintama National Liberation Army) etenemiselle Kermanshahiin 65 kilometrin päähän rajasta. Irakin tukemat Mujaheddin e-Klalq-sissit ajoivat 145 kilometrin päähän rajasta Iraniin enneb kuin Iranin vallankumouskaarti tuhosi heidät perusteellisesti Pohjoisen Qasr-e-Shirin ja Sar-e Zahad joutuivat irakilaisten valtaamiksi. Kermanshah ja Ahvaz kuitenkin pitivät pintansa. Irakia tukevat maat painostivat nyt tätä lopettamaan sodan. Saddam myöntyikin tulitaukoon 6. elokuuta 1988, mutta tulitauko näytti YK:n turvallisusuneuvoston mukaan pitävän vasta 20. elokuuta 1988. Iranin ja Irakin edustajat alkoivat neuvotella 24. elokuuta 1988.


Luettelo Irakin–Iranin sodan sotilasoperaatioista


title: Chic

text: Chic voi viitata:


title: Efteling

text: Efteling on huvipuisto Alankomaissa. Se sijaitsee Kaatsheuvelissa Pohjois-Brabantin maakunnassa.


title: Efteling

text: Efteling avattiin vuonna 1952, ja siitä tuli nopeasti Alankomaiden suosituin teemapuisto. Eftelingissä on 6 vuoristorataa. Puistossa on lisäksi teatteri ja 2 teemahotellia.


title: Efteling

text: Avajaisten jälkeen puistossa on käynyt yli 100 miljoonaa matkailijaa ja yksistään vuonna 2009 kävijöiden määrä oli 4 miljoonaa . Se on Benelux-maiden suosituin matkakohde.


title: Take a Bow

text: Take a Bow voi viitata ainakin seuraaviin:


title: SKEBA – Nuorten bändiskaba

text: SKEBA – Nuorten bändiskaba on Suomen Lions-liitto ry:n vuosittain järjestämä ilmainen, valtakunnallinen nuorisoyhtyekilpailu. Ensimmäinen SKEBAn loppukilpailu kilpailtiin v. 2010 Hämeenlinnassa ja toinen v. 2011 Vaasassa. Kilpailu on tarkoitettu yhtyeille, joiden jäsenten keski-ikä on korkeintaan 18 vuotta ja joiden vanhimmat jäsenet täyttävät kilpailuvuonna korkeintaan 20 vuotta. Esikarsintoja järjestetään eri puolilla Suomea, ja vuoden 2012 loppukilpailu pidettiin Jyväskylässä 8. kesäkuuta 2012.


title: Release

text: Release tai Released voi viitata:


title: Brian Scalabrine

text: Brian David Scalabrine (s. 18. maaliskuuta 1978 Long Beach) on yhdysvaltalainen ammattiuransa lopettanut koripalloilija. New Jersey Nets varasi hänet vuonna toisella kierroksella, varausnumerolla 34.


title: Brian Scalabrine

text: Scalabrine syntyi Long Beachissä, Kaliforniassa ja oli perheen neljäs lapsi. Hän valmistui Enumclawin lukiosta vuonna 1996. Scalabrine voitti osavaltion mestaruuden vuonna 1996 Thunderbirdsien kanssa 16,3 pisteen, 9,6 levypallon, 2,9 koriinjohtaneen syötön ja 1,2 riiston keskiarvoilla. Hänellä oli myös joukkueen paras vapaaheittoprosentti (75%).


title: Brian Scalabrine

text: Vuonna 1998 hän siirtyi Etelä-Kalifornian yliopistoon. Ensimmäisenä vuonna hän oli ainoa pelaaja, joka aloitti kaikki joukkueen 28 ottelua. Hänen kautensa keskiarvot olivat 14,6 pistettä ja 6,4 levypalloa. Toisena vuotenaan yliopistossa hän teki 17,8 pistettä ottelua kohden


title: Brian Scalabrine

text: Scalabrine teki NBA debyttinsä vasta 31.1.2002 oikean jalan murtuman vuoksi. Ensimmäisenä vuotenaan Scalabrine teki 2,1 pistettä, 1,8 levypalloa ja 0.8 koriinjohtanutta syöttöä ottelua kohden. Hän pelasi kuusi pudotuspeliottelua debyyttikaudellaan ja teki näissä keskimäärin 0,3 pistettä ja 0,5 levyypalloa. Nets oli itäisen konferenssin mestari kaudella 2001–2002, mutta joukkue hävisi kauden NBA-finaalit Los Angeles Lakersille neljässä ottelussa.


title: Brian Scalabrine

text: 2.8.2005 Scalabrine teki 15 miljoonan dollarin sopimuksen viideksi vuodeksi Boston Celticsin kanssa. Kaudella 2007–2008 Scalabrine oli aloitusviisikossa 48:stä ottelusta yhdeksässä ja pelasi 10,7 minuuttia ottelua kohden. Hän teki kauden aikana keskimäärin 1,8 pistettä ja antoi 1,6 levypalloa ottelua kohden. Kausi päättyi Bostonilta NBA-mestaruuteen, sillä se voitti loppuottelusarjassa Los Angeles Lakersin kuudessa pelissä.


title: Brian Scalabrine

text: Marraskuussa 2010 Scalabrine hyväksyi "määrittelemättömän" sopimuksen Chicago Bullsin kanssa. Hän pelasi kaudella 2010–2011 18 peliä Bullsissa ja teki 1,1 pistettä sekä otti 0,4 ottelua kohden.


title: Brian Scalabrine

text: Vuoden 2011 työsulun aikana Scalabrine pelasi italialaisessa Benetton Trevisossa.


title: Brian Scalabrine

text: Scalabrine meni naimisiin Kristen Couchin kanssa vuonna 2003; heidän häänsä pidettii Havailla. Heillä on kaksi lasta.


title: Ignace Bessi Dogbo

text: Ignace Bessi Dogbo (s. 17. elokuuta 1961) on norsunluurannikkolainen roomalaiskatolinen piispa. Hänet vihki papiksi Yopougonin hiippakuntaan Laurent Akran Mandjo 2. elokuuta 1987, ja hänet nimitettiin Katiolan hiippakunnan piispaksi 19. maaliskuuta 2004. Piispaksi vihkiminen seurasi 4. heinäkuuta. Pääkonsekraattorina toimi Mandjo, jota avustivat Jean-Marie Kélétigui ja Joseph Yapo Aké. Bessi Dogbo asetettiin virkaansa 10. heinäkuuta.


title: Laurent Akran Mandjo

text: Laurent Akran Mandjo (s. 5. marraskuuta 1940) on norsunluurannikkolainen roomalaiskatolinen piispa. Hänet vihittiin papiksi 11. heinäkuuta 1971 ja nimitettiin Yopougonin hiippakunnan piispaksi 8. kesäkuuta 1982. Piispaksi vihkiminen seurasi 18. syyskuuta. Pääkonsekraattorina toimi Bernard Yago, jota avustivat Justo Mullor García ja Bernard Agré.


title: Nummikeltalieko

text: Nummikeltalieko ("Diphasiastrum" × "zeilleri", syn. "D. complanatum" ssp. "complanatum" x "tristachyum") on talvivihreä, harjumetsien sanikkainen. Laji on harjukeltalieon ("D. tristachyum") ja keltalieon alalajin kangaskeltalieon ("D. complanatum" ssp. "complanarum") risteymä.


title: Nummikeltalieko

text: Nummikeltalieko kasvattaa jopa yli metrin pituisia suikertelevia varsia, jotka ovat tavallisesti noin viiden senttimetrin syvyydessä hiekassa. Pääversosta kohoaa 10–30 cm korkuisia, monihaaraisia pystyversoja, joiden kärjet ovat litteitä, eripituisia ja väriltään sini- tai kellanvihreitä. Pystyversojen haarakulma on noin 35°. Harjukeltalieon lehdet ovat pieniä, varrenmyötäisiä ja suomumaisia. Lehdet ovat varsissa neljänä pitkittäisrivinä. Kylkilehdet ovat selvästi vatsa- ja selkäpuolen lehtiä leveämpiä. Kynttilämäiset, 1,5–3 cm pitkät, vaaleankeltaiset itiötähkät ovat haarojen kärjissä 2–4 tähkän ryhmissä. Itiötähkien perät ovat 5–6 cm pitkiä. Itiölehdet ovat kolmiomaisia, suippokärkisiä ja litteäruotisia. Maansisäinen ja lehtivihreätön alkeisvarsikko on yksikotinen sekä mukulamainen.


title: Nummikeltalieko

text: Nummikeltalieko muistuttaa läheisesti kangaskeltaliekoa. Se on kuitenkin tätä tiheähaaraisempi ja kerroksellisempi.


title: Nummikeltalieko

text: Pohjoismaissa nummikeltaliekoa tavataan Tanskassa, Etelä-Norjassa, Etelä- ja Keski-Ruotsissa ja -Suomessa. Suomessa nummikeltalieko on harvinainen ja sitä tavataan paikoitellen Oulun–Kuusamon korkeudelle saakka.


title: Nummikeltalieko

text: Nummikeltaliekoa tavataan harjumänniköissä, mäntykankailla ja nummilla. Se muodostaa kasvupaikoillaan usein laajoja kasvustoja.


title: Séraphin François Rouamba

text: Séraphin François Rouamba (s. 1942 Ouagadougou) on burkinafasolainen roomalaiskatolinen arkkipiispa. Hänet vihittiin papiksi 27. kesäkuuta 1970 ja nimitettiin Koupélan hiippakunnan piispaksi 1. kesäkuuta 1995. Piispaksi vihkiminen seurasi 21. lokakuuta. Pääkonsekraattorina toimi Antonio Mattiazzo, jota avustivat Luigi Ventura ja Jean-Marie Untaani Compaoré.


title: Séraphin François Rouamba

text: 5. joulukuuta 2000 Koupélasta tuli arkkihiippakunta ja Rouambasta sen arkkipiispa.


title: Hervé Itoua

text: Hervé Itoua (s. 1942) on brazzavillenkongolainen roomalaiskatolinen piispa. Hänet vihittiin papiksi 12. heinäkuuta 1970 ja nimitettiin Ouesson hiippakunnan piispaksi 6. kesäkuuta 1983. Piispaksi vihkiminen seurasi 28. elokuuta. Pääkonsekraattorina toimi Roger Marie Élie Etchegaray, jota avustivat Georges-Firmin Singha ja Barthélémy Batantu.


title: Hervé Itoua

text: Itoua erosi tehtävistään 22. huhtikuuta 2006.


title: Jean-Charles de Coucy

text: Jean-Charles de Coucy (23. syyskuuta 1746 – 9. maaliskuuta 1824) oli ranskalainen roomalaiskatolinen arkkipiispa. Hänet nimitettiin 16. elokuuta 1789 La Rochellen hiippakunnan piispaksi, ja piispaksi vihkiminen seurasi 3. tammikuuta 1790. Pääkonsekraattorina toimi Antonio Dugnani, jota avustivat Jean-Baptiste-Charles-Marie de Beauvais ja Charles de La Font de Savines.


title: Jean-Charles de Coucy

text: De Coucy erosi tehtävistään vuonna 1816 ja sai 8. elokuuta 1817 nimityksen Reimsin arkkipiispaksi, jona hän toimi kuolemaansa saakka.


title: Vaalealahnanruoho

text: Vaalealahnanruoho ("Isoëtes echinospora", syn. "I. setacea") on lahnanruohokasvien heimoon kuuluva monivuotinen, veden alla kasvava erillisitiöinen vesisanikkainen.


title: Vaalealahnanruoho

text: Vaalealahnanruohon varsi on lyhyt, pysty ja mukulamainen. Juuret ovat ruskeita. Vaalean kellanvihreät, ontot ja sirottavat lehdet kasvavat tiheänä ruusukkeena. Ne ovat 5–15 cm pitkiä ja 1–2 mm leveitä, tyviosasta taipuneita, kielekkeellisiä, äimämäisiä ja pitkäsuippuisia. Veltot lehdet liimautuvat osin toisiinsa vedestä nostettaessa. Isoitiöpesäkkeet ovat uloimpien lehtien tyvillä tupeksi levinneen kannan suojissa. Kooltaan ne ovat enintään 0,5 mm, tiheäpiikkisiä ja liidunvalkoisia. Pikkuitiöpesäkkeet sijaitsevat keskimmäisten lehtien tyvillä. Suomessa vaalealahnanruohon itiöt valmistuvat heinä-syyskuussa.


title: Vaalealahnanruoho

text: Vaalealahnanruoho muistuttaa läheisesti tummalahnanruohoa ("Isoëtes lacustris"). Lajit voivat myös risteytyä keskenään.


title: Vaalealahnanruoho

text: Vaalealahnanruoho on eurooppalainen laji. Sen päälevinneisyysalueeseen kuuluu Etelä-Norja, Ruotsi, Suomi, Venäjän Karjala ja Skotlanti. Lisäksi lajia tavataan paikoitellen muualla Euroopassa hyvin harvinaisena Pohjois-Espanjasta Länsi-Venäjälle. Euroopan ulkopuolella sitä kasvaa pienellä alueella Itä-Siperiassa. Suomessa vaalealahnanruohoa kasvaa harvinaisena koko maassa. 1900-luvulla laji on kuitenkin harvinaistunut.


title: Vaalealahnanruoho

text: Vaalealahnanruohoa esiintyy melko matalissa vesistöissä pehmeillä tai melko kovilla mineraalimaapohjilla. Se viihtyy karuhkoissa ja jossain määrin rehevissä järvissä, hitaasti virtaavissa joissa ja murtovedessä suojaisissa paikoissa.


title: Vaalealahnanruoho

text: Vaalealahnanruohoa kasvatetaan myös akvaariokasvina.


title: Olympialaiset 1964

text: Olympialaiset 1964 voivat tarkoittaa talvi- tai kesäolympialaisia 1964.


title: Olympialaiset 1960

text: Olympialaiset 1960 voivat tarkoittaa talvi- tai kesäolympialaisia 1960.


title: Olympialaiset 1956

text: Olympialaiset 1956 voivat tarkoittaa talvi- tai kesäolympialaisia 1956.


title: Kateri Tekakwitha

text: Kateri Tekakwitha tai Catharine Tekakwitha (1656 – 17. huhtikuuta 1680) oli katolilaisuuteen kääntynyt intiaani, jonka katolinen kirkko julisti hänen kuolemansa jälkeen autuaaksi ja lokakuussa 2012 pyhimykseksi. Hän on tärkeä henkilö etenkin katolilaisten intiaanien keskuudessa.


title: Kateri Tekakwitha

text: Kateri syntyi vuonna 1656 Ossernenonin mohawk-kylässä lähellä nykyistä Auriesvilleä New Yorkin osavaltiossa. Hänen isänsä oli mohawk-päällikkö ja hänen äitinsä kristinuskoon kääntynyt algonkini. Molemmat hänen vanhemmistaan ja hänen nuorempi veljensä kuolivat isorokkoon hänen ollessaan neljävuotias. Myös Kateri itse sairastui, ja sairaus jätti pahat rokonarvet ja huonon näön. Katerin vanhempien kuoleman jälkeen hän asui setänsä Ioweranon kanssa, joka oli hollantilaisten liittolainen ja katolisen kirkon vastustaja. Tästä huolimatta Kateri otti kasteen jesuiitta Jacques de Lambertvilleltä vuonna 1675. Kasteen myötä hän sai myös nimensä "Kateri" eli "Catharine". Koska hänen sukunsa ei hyväksynyt kastetta, hän pakeni de Lambertvillen kehotuksesta Sault St. Louisin jesuiittalähetysasemalle lähelle Montrealia. Siellä hänestä tuli kristityn yhteisön keskipiste. Hän ei voinut ryhtyä nunnaksi intiaanitaustansa takia, mutta hän noudatti silti heidän elämäntapaansa. Hän teki myös lopulta ehkä ensimmäisenä irokeesina siveysvalan. Katerine vei lopulta askeettisen elämäntapansa äärimmäisen pitkälle ja lopulta hänen konfessorinsa kehotti häntä lieventämään elämäntapaansa. Lopulta hän sairastui vakavasti ja kuoli 17. huhtikuuta 1680. Tarinan mukaan hänen rokonarpensa paranivat puoli tuntia hänen kuolemansa jälkeen.


title: Kateri Tekakwitha

text: Katerinen kuoleman jälkeen hänen konfessorinsa kirjoittivat hänen elämäkertansa hagiografiana. Suurin osa siitä, mitä Katerinesta tiedetään, tiedetään näiden kirjoitusten kautta. Kirjoitusten kautta hänestä tehtiin myös jesuiittakäännytystyön menestyksekkyyden symboli. Hänen tarinansa kasvoi ja vuonna 1884 jesuiitat ehdottivat hänen kanonisointiaan. Katerinen tarina esiteltiin Vatikaanissa vuonna 1932, ja vuonna 1943 paavi Pius XII julisti hänet kunnianarvoisaksi. Vuonna 1980 Katerine julistettiin autuaaksi ja hänen pyhimyskalenteripäivänsä on 14. heinäkuuta. Päivää juhlitaan Yhdysvalloissa ja Kanadassa. Kateri julistettiin pyhimykseksi 21.10.2012, häneen Yhdysvalloissa liitetyn ihmeen takia. Väittämän mukaan sairaalassa ollut poika parantui sairaudestaan sen jälkeen, kun hänen vanhempansa olivat rukoilleet Katerin väliintuloa sairaudessa.


title: Michael Pearse Lacey

text: Michael Pearse Lacey (26. marraskuuta 1916 Toronto – 2. huhtikuuta 2014) oli kanadalainen roomalaiskatolinen piispa. Hänet vihittiin papiksi 23. toukokuuta 1943 ja nimitettiin Toronton arkkihiippakunnan vihkipiispaksi sekä Dianon titulaaripiispaksi 3. toukokuuta 1979. Piispaksi vihkiminen seurasi 21. kesäkuuta. Pääkonsekraattorina toimi Gerald Emmett Carter, jota avustivat Philip Francis Pocock ja Aloysius Matthew Ambrozic.


title: Michael Pearse Lacey

text: Lacey jäi eläkkeelle 31. toukokuuta 1993.


title: Olympialaiset 1948

text: Olympialaiset 1948 voivat tarkoittaa talvi- tai kesäolympialaisia 1948.


title: Olympialaiset 1936

text: Olympialaiset 1936 voivat tarkoittaa talvi- tai kesäolympialaisia 1936.


title: Olympialaiset 1932

text: Olympialaiset 1932 voivat tarkoittaa talvi- tai kesäolympialaisia 1932.


title: Olympialaiset 1928

text: Olympialaiset 1928 voivat tarkoittaa talvi- tai kesäolympialaisia 1928.


title: Olympialaiset 1924

text: Olympialaiset 1924 voivat tarkoittaa talvi- tai kesäolympialaisia 1924.


title: Gérard Tremblay

text: Gérard Tremblay (s. 27. lokakuuta 1918 Montréal) on kanadalainen roomalaiskatolinen piispa. Hänet vihittiin Pyhän Sulpiciuksen pappien yhteisön papiksi 16. kesäkuuta 1946 ja nimitettiin Montréalin arkkihiippakunnan vihkipiispaksi sekä Trisipan titulaaripiispaksi 20. maaliskuuta 1981. Piispaksi vihkiminen seurasi 22. toukokuuta. Pääkonsekraattorina toimi Paul Grégoire, jota avustivat Leonard James Crowley ja Adrien André Maria Cimichella.


title: Gérard Tremblay

text: Tremblay erosi tehtävistään 27. elokuuta 1991.


Vuoden 1906 kesäolympialaisten mitalitaulukko. Maiden järjestys on ensin kultamitalien määrän mukaan, sitten hopea- ja lopuksi pronssimitalien määrän mukaan.


title: Tölskä

text: Tölskä on Jyväskylän kaupunginosa keskustaajaman itälaidalla. Aiemmin se oli osa Jyväskylän maalaiskunnan Vaajakosken taajamaa. Tölskää saatetaan yhä pitää varsinkin puhekielessä Vaajakosken osa-alueena.


title: Tölskä

text: Tölskän asutus koostuu omakotitaloista. Tölskässä sijaitsevat Vaajakosken rautatieasema, Pandan makeistehdas, Vaajakosken teollisuustalo (aiempi Vaajakosken tehtaiden naulatehdas) sekä Janakan koulu ja Janakan päiväkoti. Janakka on alue, joka sijaitsee osittain Tölskässä ja osittain Kaunisharjun kaupunginosassa.


title: Tölskä

text: Tölskän kaupunginosan viralliset rajat muodostavat Vaajavirta, Vaajakoskentie sekä Vaajakoski-Laukaa-tie eli seututie 638. Jyväskylän virallisessa pienaluejaossa Tölskän pienalueen muodostaa Tölskän omakotialue, Janakan koulun ympäristö sekä Vaajavirran ranta rautatiesillan pohjoispuolella. Tämä vastaa ehkä paremmin sitä mitä aluetta puhekielessä pidetään Tölskänä.


title: Tölskä

text: Tölskän pienalueella ei juurikaan ole palveluja. Rakennuksessa, joka alun perin oli Osuusliike Vaajalan Tölskän myymälä, on ollut kioski, mutta se on lopettanut toimintansa. Rakennuksessa on nykyisin parturi-kampaamo ja muita pienyrityksiä. Vuonna 2013 avattu ostoskeskus Vaajala sijaitsee lähellä rautatieasemaa. Siinä toimivat muun muassa S-market, apteekki ja kahvila.


title: Tölskä

text: Tölskästä on linja-autoyhteys Vaajakosken keskustan kautta Jyväskylän keskustaan. Vuoden 2007 lopussa Tölskässä oli 706 asukasta.


title: Tölskä

text: Jyväskylän aluekartta. Kaupunginosat


title: Fernando Guimarães Kevanu

text: Fernando Guimarães Kevanu (s. 14. elokuuta 1936) on angolalainen roomalaiskatolinen piispa. Hänet vihittiin papiksi 2. heinäkuuta 1970 ja nimitettiin Ondjivan hiippakunnan piispaksi 30. tammikuuta 1988. Piispaksi vihkiminen seurasi 3. heinäkuuta. Pääkonsekraattorina toimi Alexandre do Nascimento, jota avustivat Manuel Franklin da Costa ja Fortunato Baldelli.


title: Eurico Dias Nogueira

text: Eurico Dias Nogueira (6. maaliskuuta 1923 Dornelas do Zêzere – 19. toukokuuta 2014) oli portugalilainen roomalaiskatolinen arkkipiispa. Hänet vihittiin papiksi 22. joulukuuta 1945 ja nimitettiin Vila Cabralin hiippakunnan (Mosambik) piispaksi 10. heinäkuuta 1964. Piispaksi vihkiminen seurasi 6. joulukuuta. Pääkonsekraattorina toimi Ernesto Sena de Oliveira, jota avustivat Emanuele Trindade Salgueiro ja Manuel Dos Santos Rocha.


title: Eurico Dias Nogueira

text: Dias Nogueira sai 19. helmikuuta 1972 nimityksen Sá da Bandeiran hiippakunnan (Angola) piispaksi, jonka tehtävistä hän erosi 3. helmikuuta 1977. Hän sai 3. marraskuuta 1977 nimityksen Bragan arkkipiispaksi, jona hän toimi, kunnes jäi eläkkeelle 5. kesäkuuta 1999.


title: Eurico Dias Nogueira

text: Dias Nogueira osallistui Vatikaanin toiseen kirkolliskokoukseen.


title: Luís Gonzaga Ferreira da Silva

text: Luís Gonzaga Ferreira da Silva (2. huhtikuuta 1923 – 7. elokuuta 2013) oli portugalilainen jesuiittoihin kuulunut roomalaiskatolinen piispa. Hänet vihittiin papiksi 11. heinäkuuta 1953 ja nimitettiin Vila Cabralin hiippakunnan piispaksi 10. marraskuuta 1972. Piispaksi vihkiminen seurasi 17. joulukuuta. Pääkonsekraattorina toimi Giuseppe Maria Sensi, jota avustivat Francisco Nunes Teixeira ja Augusto César Alves Ferreira da Silva.


title: Luís Gonzaga Ferreira da Silva

text: 29. heinäkuuta 1976 Ferreira da Silvan johtama hiippakunta vaihtoi nimeksi Lichingaksi. Piispa jäi eläkkeelle 25. tammikuuta 2003.


title: Joaquim Gonçalves

text: Joaquim Gonçalves (17. toukokuuta 1936 – 31. joulukuuta 2013) oli portugalilainen roomalaiskatolinen piispa. Hänet vihittiin papiksi 10. heinäkuuta 1960 ja nimitettiin Bragan arkkihiippakunnan vihkipiispaksi sekä Ursonan titulaaripiispaksi 3. elokuuta 1981. Piispaksi vihkiminen seurasi 18. lokakuuta. Pääkonsekraattorina toimi Eurico Dias Nogueira, jota avustivat António de Castro Xavier Monteiro ja Júlio Tavares Rebimbas.


title: Joaquim Gonçalves

text: Gonçalves sai 19. toukokuuta 1987 nimityksen Vila Realin hiippakunnan koadjuuttoripiispaksi, ja 19. tammikuuta 1991 hänestä tuli sen piispa. Hän jäi eläkkeelle 75-vuotispäivänään 17. toukokuuta 2011.


Gilberto Délio Gonçalves Canavarro dos Reis (s. 27. toukokuuta 1940) on portugalilainen roomalaiskatolinen piispa. Hänet vihittiin papiksi Vila Realin hiippakuntaan 21. joulukuuta 1963 ja nimitettiin Porton hiippakunnan piispaksi sekä Elephantaris in Mauretanian titulaaripiispaksi 29. lokakuuta 1988. Piispaksi vihkiminen seurasi 12. helmikuuta 1989. Pääkonsekraattorina toimi António Cardoso Cunha, jota avustivat Júlio Tavares Rebimbas ja Joaquim Gonçalves.


title: Gilberto Délio Gonçalves Canavarro dos Reis

text: Gonçalves Canavarro dos Reis sai 23. huhtikuuta 1998 nimityksen Setúbalin hiippakunnan piispaksi.


title: Paulo Mandlate

text: Paulo Mandlate SSS (s. 4. helmikuuta 1934) on mosambikilainen roomalaiskatolinen piispa. Hänet vihittiin papiksi 6. tammikuuta 1968 ja nimitettiin Teten hiippakunnan piispaksi 31. toukokuuta 1976. Piispaksi vihkiminen seurasi 26. syyskuuta. Pääkonsekraattorina toimi Jaime Pedro Gonçalves, jota avustivat Luís Gonzaga Ferreira da Silva ja Alberto Setele.


title: Paulo Mandlate

text: Mandlate jäi eläkkeelle 18. huhtikuuta 2009.


title: Glasgow Queen Streetin rautatieasema

text: Glasgow Queen Streetin rautatieasema () on Glasgow'n keskusrautatieaseman ohella toinen Glasgow'n kaupungin kahdesta suuresta terminaaliasemasta. Queen Streetin asemalta lähtevät junat Edinburghiin sekä Skotlannin pohjoisosaan ja Glasgow'n metropolialueen pohjoisiin lähiöihin. Asema on avattu 18. helmikuuta 1842.


title: Glasgow Queen Streetin rautatieasema

text: Aseman laiturit sijaitsevat kahdessa tasossa. Ylätasolla ovat laiturit 1–7, joilta lähtevät junat Edinburghiin ja Skotlannin pohjoisosiin. Kyseiset raiteet ovat sähköistämättömiä. Alatason laituriraiteet 8 ja 9 ovat sähköistettyjä ja niiltä lähtee pääosin lähijunia Glasgow’n pohjoisille asuinalueille.


title: Glasgow Queen Streetin rautatieasema

text: Queen Streetin asemalta on yhteys Glasgow’n metron Buchanan Streetin asemalle liukukäytävän välityksellä.


title: Paini kesäolympialaisissa 1912 – kreikkalais-roomalaisen painin 67,5 kg

text: Kreikkalais-roomalaisen painin sarjaan 67,5 kg Tukholman olympiakisoissa 1912 osallistui 48 painijaa kolmestatoista maasta. Kilpailusta putosi kahden tappion jälkeen. Kilpailut käytiin 6. - 14. heinäkuuta.


text: Koska em. ottelun jälkeen jäi kilpailuun vain kolme painijaa, nämä pääsivät suoraan mitaliotteluihin.


title: Curling talviolympialaisissa 2014

text: Curlingissa kilpailtiin Sotšin 2014 talviolympialaisissa 10. – 21. helmikuuta Sotšin curling-keskuksella. Paikalle yleisöä mahtui 3 000 henkilöä. Tapahtumia oli kaksi, joista toinen oli miehille ja toinen naisille.


title: Curling talviolympialaisissa 2014

text: Kumpaankin kilpailuun pääsi kymmenen joukkuetta. Yhdestä kansallisesta olympiakomiteasta sai olla mukana vain yksi joukkue tapahtumaa kohden. Venäjän curling-joukkueet olivat automaattisesti mukana kummassakin tapahtumassa.


title: Curling talviolympialaisissa 2014

text: Paikat jaettiin curlingin maailmanmestaruuskilpailujen 2012 ja 2013 perusteella. Voittaja sai 14 pistettä, toinen 12 pistettä, kolmas kymmenen pistettä, neljäs yhdeksän pistettä ja niin edespäin.


title: José Câmnate na Bissign

text: José Câmnate na Bissign (s. 28. toukokuuta 1953 Mansôa) on guineabissaulainen roomalaiskatolinen piispa. Hänet vihittiin papiksi 31. joulukuuta 1982 ja nimitettiin Bissaun hiippakunnan piispaksi 15. lokakuuta 1999. Piispaksi vihkiminen seurasi 12. helmikuuta 2000. Pääkonsekraattorina toimi Jean-Paul Aimé Gobel, jota avustivat Paulino do Livramento Évora ja Pierre Sagna.


title: Vincent Coulibaly

text: Vincent Coulibaly (s. 16. maaliskuuta 1953) on guinealainen roomalaiskatolinen arkkipiispa. Hänet vihittiin papiksi 9. toukokuuta 1981 ja nimitettiin Kankanin hiippakunnan piispaksi 17. marraskuuta 1993. Piispaksi vihkiminen seurasi 12. helmikuuta 1994. Pääkonsekraattorina toimi Robert Sarah, jota avustivat Mori Julien-Marie Sidibé ja Philippe Kourouma.


title: Vincent Coulibaly

text: Coulibaly sai 6. toukokuuta 2003 nimityksen Conakryn arkkipiispaksi.


title: Raphaël Balla Guilavogui

text: Raphaël Balla Guilavogui (s. 26. syyskuuta 1964) on guinealainen roomalaiskatolinen piispa. Hänet vihittiin papiksi N'Zérékorén hiippakuntaan 14. marraskuuta 1993 ja nimitettiin saman hiippakunnan piispaksi 14. elokuuta 2008. Piispaksi vihkiminen seurasi 13. joulukuuta. Pääkonsekraattorina toimi Robert Sarah, jota avustivat Vincent Coulibaly ja Emmanuel Félémou.


title: Robert Sarah

text: Robert Sarah (s. 15. kesäkuuta 1945) on guinealainen roomalaiskatolinen arkkipiispa ja kardinaali.


title: Robert Sarah

text: Robert Sarah syntyi 15. kesäkuuta 1945 Ourousin kylässä, joka sijaitsee Guinean pohjois-osassa, lähellä Senegalin rajaa. Hänen vanhempansa, Alexandre ja Claire, olivat coniaguis-nimiseen pieneen kansaan kuuluvia maanviljelijöitä, jotka olivat kääntyneet animismista katoliseen uskoon. Hänen isänsä kääntyi Sarahin ollessa kaksivuotias, jolloin myös Sarah kastettiin 20. heinäkuuta 1947. Sarahin mukaan hänen lapsuutensa oli onnellinen ja hänen perheensä eli uskonnollisesti hurskasta elämää. 7-vuotiaana hän alkoi käydä kylänsä ranskalaista koulua,


title: Robert Sarah

text: Sarahin päätökseen lähteä pappisseminaariin vaikutti suuresti yhden kylän papeista kehotus ja kannustus, vaikka molemmat Sarahin vanhemmat pitivät mahdottomana ajatusta siitä, että tummaihoisesta voisi tulla pappi. 11-vuotiaana, perusopinnot suoritettuaan, hän lähti Bingervilleen pyhän Augustinuksen seminaariin.


title: Robert Sarah

text: Sarahin vihki papiksi Conakryn arkkihiippakuntaan Raymond-Maria Tchidimbo 20. heinäkuuta 1969. Hän sai 13. elokuuta 1979 nimityksen Conakryn arkkipiispaksi, ja piispaksi vihkiminen seurasi 8. joulukuuta. Pääkonsekraattorina toimi Giovanni Benelli, jota avustivat Luc Auguste Sangaré ja Jean Pierre Marie Orchampt.


title: Robert Sarah

text: 1. lokakuuta 2001 Sarah nimitettiin Kansojen evankelioimisen kongregaation sihteeriksi ja 7. lokakuuta 2010 paavillisen Cor Unum -neuvoston puheenjohtajaksi. Hänet ylennettiin kardinaaliksi 20. marraskuuta 2010 ja asetettiin San Giovanni Bosco in via Tuscolanan kardinaalidiakoniksi 30. tammikuuta 2011. 23. marraskuuta 2014 hänestä tehtiin Liturgian ja sakramenttijärjestyksen kongregaation prefekti.


title: Robert Sarah

text: Sarah on ottanut voimakkaasti kantaa ajankohtaisiin kysymyksiin. Vuonna 2014 hän hän kritisoi sitä, kuinka erilaiset median ryhmittymät painostavat katolista kirkkoa muuttamaan opetustaan, erityisesti homoseksuaalisuuden suhteen. Sarahin mukaan kirkko ei ole koskaan tuominnut homoseksuaaleja yksilöinä, mutta että homoseksuaalinen käytös ja homoseksuaaliset liitot ovat vakavia seksuaalisuuden poikkeamia. Vuonna 2015 hän totesi, gender-ideologia, jonka edustajista hän mainitsee esimerkkeinä Femenin, LGBT-lobbarit ja Planned Parenthoodin ja terroristijärjestö Isis sekä vastaavat kuten Al Qaeda ja Boko Haram ovat kaksi radikaaliliikettä, jotka kumpikin uhkaavat perhettä, ensimmäinen avioerojen, samaa sukupuolta olevien avioliiton ja abortin kautta, jälkimmäinen lapsiavioliittojen, polygamian ja naisten alistamisen kautta. Hänen mukaansa länsimaisen vapauden idolatria ja islamilainen fundamentalismi ovat "miltei kuin kaksi apokalyptista petoa" ja verrattavissa natsismiin ja kommunismiin.


title: Robert Sarah

text: Sarah vihittiin papiksi Ahmed Sékou Tourén hallitessa diktaattorin ottein Guineaa. Sarah on johdonmukaisesti pitänyt esillä ihmisoikeuksia, mikä on tuonut hänelle Guinean muslimienemmistön kunnioituksen.


title: Jean Pierre Marie Orchampt

text: Jean Pierre Marie Orchampt (s. 9. joulukuuta 1923) on ranskalainen roomalaiskatolinen piispa. Hänet vihittiin papiksi 29. kesäkuuta 1948 ja nimitettiin Montpellier’n arkkihiippakunnan vihkipiispaksi sekä Aquae in Mauretanian titulaaripiispaksi 14. kesäkuuta 1971. Piispaksi vihkiminen seurasi 18. syyskuuta. Pääkonsekraattorina toimi Marc-Armand Lallier, jota avustivat Bernardin Gantin ja Cyprien-Louis-Pierre-Clément Tourel.


title: Jean Pierre Marie Orchampt

text: 5. heinäkuuta 1974 Orchampt sai nimityksen Angers’n hiippakunnan piispaksi, jona hän toimi, kunnes jäi eläkkeelle 20. maaliskuuta 2000.


title: Ikkala

text: Ikkala on kylä ja taajama entisessä Pusulan kunnassa nykyisen Lohjan kaupungin alueella. Ikkalan postinumeroalueella 03810 on 618 asukasta 280 taloudessa. Kesämökkejä Ikkalassa on 186. (31.12.2015).


title: Ikkala

text: Ikkala sijaitsee Karkkilan rajan tuntumassa. Ikkala sijoittuu Lohjan kartalla pisteeseen, jonne on 16 kilometriä Vihdistä, kahdeksan kilometriä Karkkilasta, sekä kymmenen kilometriä Marttilasta ja Pusulasta. Nykyisin myös Viiala ja Uusikylä mielletään kuuluviksi Ikkalaan. Niinpä Vihtiin päin mentäessä Ikkalan kylä ulottuu Taustan risteykseen. Pusulan suunnassa rajana voi pitää tien vasemmalla puolella sijaitsevaa suurta kiveä, Pirunkiveä, jonka luona kummitteli. Näin ainakin muinoin kerrottiin. Marttilan suunnassa kylä loppuu Viitaankulmaan ja Karkkilaan ajettaessa kylän - ja nykyisen Lohjan raja - osuu entisen kunnalliskodin eli entisen Hotelli Oivan eli nykyisen Kaislakodin paikkeille.


title: Ikkala

text: Ikkalan taajamassa sijaitsee ala-asteen koulu, jonka rakennus on valmistunut vuonna 1982. Pihassa sijaitseva puukoulu, jossa on teknisen käsityön luokka, on valmistunut 1938. Ikkalan koulua käy 60–70 oppilasta. Ikkalan koulun urheilukenttä on kunnostettu vuonna 2016. Ikkalan koulua on yritetty lakkauttaa moneen kertaan, mutta lakkautushankkeet ovat aina kaatuneet kyläläisten vastarintaan. Toistaiseksi viimeisin yritys oli, kun Lohjan kaupunki yritti lakkauttaa koulun syksystä 2018 alkaen. Kylän edustajan vastaesityksestä lasten, nuorten ja perheiden lautakunnassa asia kuitenkin poistettiin vuoden 2018 talousarviosta.


title: Ikkala

text: Kylässä sijaitsee Kotojärvi. Kotojärvi on noin 10 hehtaarin kokoinen pikkujärvi, jonka eteläpäässä on uimaranta. Järven itärannalta kohoavat Korpimäen kalliot.


title: Ikkala

text: Ikkalassa toimii aktiivinen Ikkalan kyläyhdistys. Kyläyhdistys on vuodesta 2009 alkaen järjestänyt suosittua Elopäivää, joka pidetään elokuisin Juhlatalo Kokin pihapiirissä. Vuosina 2016 ja 2017 kyläyhdistys on tuottanut kesäistä harrastajanäytelmää, "Peikko-oopperaa". Näytelmille on luvassa jatkoa kesällä 2018. Peikko-oopperat on kirjoittanut ja ohjaa Liisa Jäppinen. Toukokuisin kyläyhdistys järjestää "lasten olympialaiset" koulun urheilukentällä. Kyläyhdistys toimii valppaasti kyläkoulun säilyttämisen puolesta.


title: Ikkala

text: Ikkalan kyläsuunnitelma valmistui vuonna 2014. Kyläsuunnitelmassa on kuvattu tarkemmin kylän historiaa ja nykytilannetta sekä kylän kehittämistarpeita. Kyläsuunnitelman mukaan Ikkalan kylän visio on:


title: Ikkala

text: Muinaisina aikoina metsäinen Pusulan seutu oli ollut lähinnä hämäläisten ja varsinaissuomalaisten eränkäyntialuetta, jolle alkoi siirtyä myös vakituisempaa asutusta. Ruotsinvallan alkuajoista lähtien sitä pyrittiin uudisasuttamaan myös kruunun toimesta. Pusulassakin alkoi kaskiviljelyn aika, joka jatkui paikoittain jopa 1900-luvun alkuun. Näin syntyi kylä myös Ikkalaan.


title: Ikkala

text: Tie numero 1224, jota pitkin saavutaan Ikkalaan Vihdistä päin, on kenties jo keskiajalta peräisin oleva tärkeä yhdystie. Ikkalan kautta on päästy niin Lopelle kuin Somerolle. Somerolla tie yhtyi Hämeen härkätiehen ja Lopella ns. Meritiehen. Mm. vuonna 1600 Ikkalan, Viialan ja Uusikylän talonpojat tekivät valituksen Kaarle-herttuan sotaväen läpimarssin aiheuttamista ruoka-, vaate- ja muista menetyksistä.


title: Ikkala

text: Ikkalan kylä, joka aikoinaan rakentui muinaisen jokilaakson rinteeseen nauhamaiseksi tienvarsiasutukseksi, muodostaa edelleen hyvin säilyneen ja kulttuurihistoriallisesti arvokkaan kylämiljöön. Aivan keskustassa suurten vaahteroiden ja korkeiden sireeniaitojen takana ovat Kokin, Pellin ja Näkin vanhat talot. Itse tilat olivat olemassa jo 1500-luvulla. Yhtä vanha on Uusikylässä Ylitalon tila, jota saman suvun jäsenet ovat asuneet yhtäjaksoisesti yli 500 vuotta. Sama suku on hallinnut satoja vuosia myös vähän kauempana kylästä sijaitsevaa Pyöliä. Kokki toimi kestikievarina 1600–1700 -luvuilla. Ylitalo ja Pelli olivat rustholleja, jotka varustivat ratsumiehen ruotuväkiarmeijaan. Muita kylän vanhoja tiloja ovat Viiala, Siutila, Metsola ja Tiensuu.


title: Ikkala

text: Sotien jälkeen Ikkalan kylä asutti paljon siirtolaisia. Tultaessa 1950-luvulle Ikkalaan saapuivat ensimmäiset kesämökkiläiset. Kunnan ja muutamien alueen yrittäjien yhdessä rakennuttamia rivitaloja alkoi nousta kylän keskustaan 1970-luvulla ja niihin sijoittui yritysten työntekijöitä. Ikkalan asujaimistossa on paljon alkuperäisiä ikkalalaisia ja myös paluumuuttajia. Monista vapaa-ajan asujista on tullut vakituisia asukkaita ja Ikkalaan on muutettu myös pääkaupunkiseudulta muun muassa maaseudun rauhan ja Ikkalan kauniiden maisemien houkuttelemina.


title: Ikkala

text: Ikkalalle merkittävä maisemallinen ominaispiirre on se, että se on vanhat perinteet omaava maa- ja metsätalousvaltainen kylä. Pellot ovat edelleen viljelykäytössä, joskin omistajat ovat osin vaihtuneet. Maa- ja metsätalousyrittäjillä on nykyisin tyypillisesti myös jokin liitännäiselinkeino tai työsuhteeseen perustuvaa ansiolähde. Kotieläintalous on Ikkalassa vähäistä.


title: Ikkala

text: Ensimmäisen oman teollisuuslaitoksen, Pellin höyrykonesahan, kylä sai jo vuonna 1912. Se meni konkurssiin, kun laivalastillinen sahan toimittamaa puutavaraa katosi laivoineen jäljettömiin. Aikoinaan kylää palveli silloisen ajan hengen mukaisesti kaksi osuuskauppaa, SOK:n Jyvä ja OTK:n Tuki. Oli myös säästöpankki, posti, meijeri, teurastamo, puhelinkeskus ja kolme kioskia. Muita Ikkalassa toimineita yrityksiä ovat olleet Nurmi Hydraulics Oy, Ikkalan sahan sahatoiminta, Leino-Kaluste Oy ja Kataisen taimitarha.


title: Ikkala

text: Nykyisen Ikkalan yritystoiminta on pienyritysvaltaista. Ikkalassa nykyisin toimivia yrityksiä ovat muun muassa Nurmi Hydro Oy, Serafina Oy, Juhlatalo Kokin pitopalvelu, Näkin talon Bed and Breakfast, Kaislakoti Oy ja Taksi Harri Jokivirta. Alhovuoren entiseen laskettelukeskukseen ollaan rakentamassa leirintäaluetta. Kylässä toimii pieni yksityisen ylläpitämä Nahkion maatalousmuseo.


title: Guy Thomazeau

text: Guy Marie Alexandre Thomazeau (s. 5. joulukuuta 1937) on ranskalainen roomalaiskatolinen arkkipiispa. Hänet vihittiin papiksi 18. joulukuuta 1965 ja nimitettiin Meaux’n hiippakunnan vihkipiispaksi sekä Chunavian titulaaripiispaksi 12. marraskuuta 1988. Piispaksi vihkiminen seurasi 8. tammikuuta 1989. Pääkonsekraattorina toimi Louis Pierre Joseph Cornet, jota avustivat Jean Cuminal ja Michel Louis Coloni.


title: Guy Thomazeau

text: 14. syyskuuta 1994 Thomazeau sai nimityksen Beauvais’n hiippakunnan koadjuuttoripiispaksi, ja 13. toukokuuta 1995 hänestä tuli sen piispa. 28. elokuuta 2002 hänet nimitettiin Montpellier’n hiippakunnan piispaksi; hiippakunnasta tuli 16. joulukuuta 2002 arkkihiippakunta ja Thomazeausta tämän muutoksen myötä arkkipiispa.


title: Guy Thomazeau

text: Thomazeau erosi tehtävistään 3. kesäkuuta 2011.


title: Yogyakarta (kaupunki)

text: Yogyakarta on Yogyakartan erityisalueen hallintokeskus Jaavan saaren etelärannikolla Indonesiassa. Kaupunkia palvelee Adisucipton kansainvälinen lentoasema ja toinen Jaavan läpi Jakarta/Bandungsta Surabayaan kulkeva rautatie kulkee kaupungin läpi.


title: Yogyakarta (kaupunki)

text: Aktiivinen Merapi-tulivuori sijaitsee kaupungista noin 30 kilometriä pohjoiseen.


Luettelo systematiikassa yleisistä latinan- ja kreikankielisistä sanoista on tarkoitettu helpottamaan eliöiden tieteellisten nimien ymmärtämistä ja muistamista. Eliölajien nimeämisessä käytetty binominen nimistö koostuu suurelta osin kreikan- ja latinan kielen sanoista, samoin kuin osa korkeampien taksonien kuten luokkien ja lahkojen nimistä. Kun Carl von Linné (1707–1778) julkaisi aikanaan binomisen nimistön perustana pidetyt teoksensa, latina oli länsieurooppalaisen tieteen kieli. Linné jatkoi tätä perinnettä kreikan ja latinan käytöstä tieteellisessä nimistössä.


title: Luettelo systematiikassa yleisistä latinan- ja kreikankielisistä sanoista

text: Joskus suvun nimi tai epiteetti on yksinkertaisesti eliön latinan- tai kreikankielinen nimi, esimerkiksi koira on latinaksi canis. Tällaisten sanojen asemesta luettelo sisältä yleisiä määritteitä kuten adjektiiveja, numeraaleja, ruumiin- ja kasvinosia jne.


text: Ainoastaan sanojen perusmuodot on luetteloitu. Esimerkiksi sanan "ver"|"us" kohdalla listaamatta on jätetty muodot "ver"|"a" ja "ver"|"um".


text: Selite: L = latina, K = kreikka, LK = samantapainen molemmissa kielissä.


text: Tieteellinen nimi


title: Banshō-ji

text: Banshō-ji () on buddhalainen temppeli Nagoyassa, Japanissa. Sen rakennutti daimio Oda Nobuhide buddhalaisen sōtō-lahkon käyttöön vuonna 1540. Sittemmin Katō Kiyomasa asui temppelissä odottaessaan Nagoyan linnan valmistumista. Temppeli jälleenrakennettiin vuonna 1610 nykyiseen tilaansa.


title: Kariya

text: Kariya () on Japanin kaupunki Honshūn saarella Chūbun tai Tōkain alueella Aichin prefektuurissa. Se sijaitsee sisämaassa prefektuurin keskiosassa Nagoyan kaakkoispuolella Chitanlahteen virtaavan Aizumajoen alajuoksulla. Kariyassa on 150 846 asukasta (vuonna 2017) ja sen pinta-ala on 50,39 neliökilometriä.


title: Kariya

text: 1500-luvulta lähtien Kariya kukoisti Kariyan daimiokunnan linnanaluskaupunkina. Meiji- ja Taishō-kausilla rakennettujen rautatieyhteyksien myötä se alkoi kehittyä paikallisena talouskeskuksena osana Nagoyan suurkaupunkialuetta. Myöhemmin sinne sijoittui autoteollisuutta, etenkin Toyotan tehtaita. Kaupunkioikeudet Kariyalle myönnettiin vuonna 1950, kun siellä oli noin 31 000 asukasta. Se on kasvanut voimakkaasti Japanin yleisen talouskasvun ja autoistumisen vauhdittamana. Kaupungissa sijaitsee suosittu Isewangan-moottoritien varren pysähtymispaikka puistoineen ja ravintoloineen. Kariyaa palvelevat JR Tōkain Tōkaidō-päälinja sekä Meitetsu-rautateiden Nagoya-päälinja ja Mikawa-linja. Luotijunayhteys Tōkaidō Shinkansen kulkee Kariyan läpi, mutta sillä ei ole kaupungissa asemaa.


title: Oinola

text: Oinola on kylä Lohjan Nummella, Turuntien varrella Nummen kirkonkylän eteläpuolella.


title: Oinola

text: Kylässä sijaitsevaa ala-asteen koulua käy 206 oppilasta. Koulurakennus remontoitiin vuonna 2004.


title: Oinola

text: Nummen ensimmäinen kirjasto aloitti toimintansa Oinolan kansakoululla 1800-luvulla, ja kunnan pääkirjasto toimi kylässä vuoteen 1995 asti.


title: Oinola

text: Kylän kautta kulkee valtatien 1 aiemman linjauksen muodostava seututie 110, josta erkanevat yhdystie 1251 ja Nummen kirkonkylään johtava seututie 125. Kylän pohjoispuolella levittäytyy viljelysmaaksi kuivattu Hyvelänjärvi.


title: Saukkola

text: Saukkola on Lohjan 105. kaupunginosa, ja taajama Turuntien (Seututie 110) varrella. Taajamassa oli vuoden 2011 lopussa 1 038 asukasta. Saukkolassa ei ole taajaman liikennemerkkejä, mutta pienemmissä Nummen kirkonkylällä ja Pusulassa sen sijaan on.


title: Saukkola

text: Kylässä toimii kirjasto sekä päiväkoti. Päiväkodin takana on urheilukenttä, jossa on talvisin luistelukaukalo ja pukusuoja. Saukkolan Pallo pelaa jalkapalloa ja pyrkii muutenkin edistämään lasten liikuntaharrastusta


title: Saukkola

text: VPK:n paloasema muutti Saukkolaan vuonna 1997.


title: Saukkola

text: Saukkolassa on teollisuusalue asutuksen keskellä, huoltoasema ja Nummi-Pusulan mittakaavassa monipuolisesti kauppoja. Siellä on yksi marketti, kodinkoneliike, pankki, apteekki, kaksi rautakauppaa, kaksi kampaamoa, kuntosali, jossa on ohjattua liikuntaa ja hammaslääkäri.


title: 2001 – avaruussekoilu

text: 2001 – avaruussekoilu () on vuonna 2000 ensi-iltansa saanut komediaelokuva. Elokuvan pääosissa nähdään Leslie Nielsen, Ophélie Winter, Peter Egan, Damian Mason, Ezio Greggio, Pierre Edwards, Alexandra Kamp, Michel Perron, Teresa Barnwell ja Claude Dupont. Elokuva parodioi osittain elokuvaa "". Elokuvan on ohjannut Allan A. Goldstein.


title: Rosel Zech

text: Rosel Zech (7. heinäkuuta 1942 Berliini, Saksa – 31. elokuuta 2011 Berliini) oli saksalainen näyttelijä ja erityisesti Rainer Werner Fassbinderin luottonäyttelijä.


title: Rosel Zech

text: Zech aloitti teatteriuransa 1960-luvulla, ja hänen 1970-luvun tulkintansa Peter Zadekin voimakkaista tulkinnoista saivat kiitosta. Läpimurroksi muodostui Fassbinderin elokuva "Veronika Vossin kaipuu", jossa hän näytteli pääosaa. Hän näytteli myös paljon saksalaisissa rikossarjoissa, kuten muun muassa "Vanha kettu" ja "Rikospaikalla".


title: Rosel Zech

text: Zechillä todettiin elokuussa 2011 syöpä, ja hän joutui keskeyttämään sarjan "Um Himmels Willen" teon.


title: Poison

text: Englanninkielen sana poison tai the poison () voi viitata ainakin seuraaviin:


title: Tonight

text: Tonight voi viitata:


title: Tonight Tonight

text: Tonight Tonight voi viitata:


title: 5536 Honeycutt

text: 5536 Honeycutt on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Se löydettiin vuonna 1955. Pikkuplaneetta sai nimensä tähtitieteilijä Kent Honeycuttin mukaan. Ennen kuin asteroidi sai nimensä se tunnettiin tunnuksella 1955 QN. Koska Honeycuttin absoluuttinen magnitudi (H) on 13,1, sen läpimitta on todennäköisesti välillä 7–15 kilometriä.


title: Juha-Pekka Liikola

text: Juha-Pekka Liikola (s. 7. lokakuuta 1954 Lahti) on suomalainen upseeri ja kenraalimajuri, evp.


title: Juha-Pekka Liikola

text: Juha-Pekka Liikola syntyi Henry Liikolan ja Sinikka Koskimäen perheeseen. Hänen puolisonsa vuodesta 1980 on Merja Vuorinen. Ylioppilaaksi Liikola tuli 1977, Kadettikoulun jalkaväkilinjalta hän valmistui 1977 ja suoritti Sotakorkeakoulun 1987.